|

52011DC0400

/* KUMM/2011/0400 finali*/  COMMUNICATION FROM THE COMMISSION TO THE EUROPEAN PARLIAMENT, THE EUROPEAN COUNCIL, THE COUNCIL, THE EUROPEAN ECONOMIC AND SOCIAL COMMITTEE AND THE COMMITTEE OF THE REGIONS Il-konklużjoni tal-ewwel semestru Ewropew ta' koordinazzjoni tal-politika ekonomika: Gwida għall-politiki nazzjonali fl-2011 u l-2012

	KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNIIl-konklużjoni tal-ewwel semestru Ewropew ta' koordinazzjoni tal-politika ekonomika:Gwida għall-politiki nazzjonali fl-2011 u l-2012GħAJNUNA BIEX L-UE TOħROġ AKTAR B'SAħħITHA MILL-KRIżIL-UE qiegħda tindirizza l-agħar kriżi ekonomika minn meta twaqqfet - kemm il-gvernijiet u kif ukoll iċ-ċittadini ħabbtu wiċċhom ma' pressjonijiet bħal qatt qabel u ttieħdu deċiżjonijiet bla preċedent fuq perjodu ta' żmien qasir; dawn kienu passi li swew ħafna u li kienu diffiċli ferm. Il-kriżi ma bdietx fl-Ewropa u l-istess xokkijiet inħassew ukoll f'ekonomiji ewlenin oħrajn. Ġewwa l-UE, l-impatt varja bejn pajjiż u ieħor – xi Stati Membri stejqru malajr mit-tnaqqis inizjali fir-ritmu ekonomiku, iżda hemm oħrajn li għadhom qed jiffaċċjaw sfidi enormi. Il-previżjonijiet tal-Kummissjoni juru li l-irkupru ekonomiku qiegħed jiżded madwar l-UE, iżda xorta waħda għadu irregolari u suġġett għal inċertezzi.Bl-ebda mod ma nistgħu noħorġu minn din l-esperjenza ngħidu li "qisu qatt ma ġara xejn": is-soċjetajiet tagħna ser jintlaqtu u ser jiġu ttrasformati b'mod radikali mix-xokkijiet li għaddejna minnhom f'dawn l-aħħar tliet snin, il-potenzjal ta' tkabbir tagħna ntlaqat ħażin, il-finanzi pubbliċi u s-sistemi finanzjarji tagħna ġew affettwati b'mod negattiv filwaqt li parti kbira mill-popolazzjoni tagħna, speċjalment iż-żgħażagħ, intlaqtet mill-problema tal-qgħad. Bosta persuni għad għandhom il-prospett ta' tbatija għal xi żmien ieħor, filwaqt li oħrajn qegħdin jindunaw xi jfisser irkupru mingħajr impjiegi. F'ħafna postijiet, ir-reazzjoni kienet waħda ta' rabja u frustrazzjoni.Il-kriżi ġabitna konxji li l-ekonomiji tagħna huma interkonnessi u li l-perspettivi tagħna għall-futur huma kollha marbutin ma' xulxin. L-UE hija żona ekonomika komuni, mhux 27 ekonomija individwali, u dak li jolqot lil pajjiż wieħed jispiċċa jolqot lill-pajjiżi kollha. B'mod partikolari dan huwa l-każ għas-17-il Stat Membru li għandhom munita komuna fiż-żona tal-Euro. Sabiex nerġgħu niksbu l-kapaċità li nikbru ekonomikament u niżguraw li l-Isati Membri jsaħħu l-prestazzjoni ta' xulxin minflok ma jfixklu lil xulxin, jeħtieġ li, qabel ma jittieħdu d-deċiżjonijiet, id-dimensjoni kollettiva tal-UE tiġi inkorporata fit-tfassil tal-politiki nazzjonali. Il-ħtieġa għal koordinazzjoni aktar b'saħħitha tal-politika fil-livell tal-UE mhijiex marbuta biss mal-kriżi – l-iżbilanċi makroekonomiċi kienu ilhom jinġemgħu għal snin sħaħ u dan wassal biex, meta tfaċċat il-kriżi, l-Istati Membri ftit li xejn kellhom lok għal manuvri. It-tisħiħ tal-koordinazzjoni tal-politika huwa wkoll l-aħjar reazzjoni tal-UE fl-indirizzar tal-isfidi tal-globalizzazzjoni. 'Il barra mill-UE, l-ekonomiji emerġenti ntlaqtu anqas mill-kriżi u bħalissa qegħdin igawdu minn rati għoljin ħafna ta' tkabbir: jeħtieġ li l-UE tagħmel sforzi kostanti biex tagħti spinta lill-kompetittività tagħha fis-swieq dinjija u biex issostni l-istandards tal-għajxien tagħha.Tagħlima ewlenija li ttieħdet minn din l-esperjenza kienet li enfasi fuq il-kriterju tad-defiċit tal-Patt ta' Stabbiltà u Tkabbir (PST) biss u implimentazzjoni dgħajfa ma swewx bħala prevenzjoni ta' problemi serji f'oqsma oħrajn. Dan fisser li aħna domna wisq biex nindunaw bi kwistjonijiet kruċjali. U meta ndunajna bihom, il-fatt li żammejna lura milli nindirizzaw il-problemi ta' xulxin b'mod kostruttiv fisser li r-riżultat aħħari ma setax jinbena fuq responsabbiltà kollettiva. Kienu wisq id-drabi fejn il-pressjonijiet tas-suq iddettaw l-azzjoni li kellna nieħdu.Meta ġiet iffaċċjata bl-immedjatezza tal-kriżi, l-UE bdiet taħdem biex tiżviluppa tweġiba komuni, koerenti u komprensiva - fost l-oħrajn billi tfassal pjani ta' rkupru, tikkoordina s-salvataġġ u r-ristrutturar ta' xi banek u billi twettaq bidliet drastiċi fis-sorveljanza tas-servizzi finanzjarji, tipprovdi assistenza makrofinanzjarja lil diversi Stati Membri[1], toħloq mekkaniżmi ġodda ta' appoġġ għall-ħarsien tal-istabbiltà finanzjarja fiż-żona tal-Euro u tistabbilixxi miri ambizzjużi għal triq ġdida li twassal għal tkabbir intelliġenti, sostenibbli u inklużiv bħala parti mill-Istrateġija Ewropa 2020[2].Bħalissa qiegħda titfaċċa governanza ekonomika ġdida tal-UE. Il-proposti leġiżlattivi tal-Kummissjoni u l-ħidma tat-Task Force mmexxija mill-President tal-Kunsill Ewropew ser iwasslu għat-tfassil sħiħ mill-ġdid tal-għodod li l-UE għandha għad-dispożizzjoni tagħha biex tipprevjeni l-iżbilanċi makroekonomiċi u biex issaħħaħ it-tħaddim tal-Patt ta' Stabbiltà u Tkabbir. Fir-Rebbiegħa ta' din is-sena, l-Istati Membri taż-żona tal-Euro u diversi Stati Membri oħrajn[3] qablu li jagħmlu sforzi addizzjonali biex jinkoraġġixxu l-kompetittività, l-impjiegi, is-sostenibbiltà tal-finanzi pubbliċi u l-istabbiltà finanzjarja bħala parti mill-Patt Euro Plus.Bħalissa l-UE qiegħda timplimenta metodu ta' ħidma ġdid - is-semestru Ewropew - biex tiżgura li ssir diskussjoni kollettiva fil-livell Ewropew dwar il-prijoritajiet ewlenin, u li din id-diskussjoni ssir qabel u mhux wara li jittieħdu deċiżjonijiet fil-livell nazzjonali. Imbagħad ir-riżultati ta' din id-diskussjoni għandhom jiġu riflessi b'mod effettiv fit-teħid ta' deċiżjonijiet fil-livell nazzjonali, partikolarment fil-baġits u fir-riformi strutturali nazzjonali, biex b'hekk l-isforzi nazzjonali u dawk tal-UE jitlaqqgħu flimkien fis-sekwenza t-tajba biex jinkiseb progress li jkun jista' jiġi segwit fuq perjodu ta' żmien.Fuq il-bażi tal-valutazzjoni tal-programmi mressqa mill-Istati Membri, issa l-Kummissjoni qiegħda tippreżenta rakkomandazzjonijiet speċifiċi għal kull pajjiż u kif ukoll rakkomandazzjonijiet għaż-żona tal-Euro. Din il-gwida hija limitata għal prijoritajiet ewlenin li għandhom jiġu indirizzati fuq il-perjodu ta' bejn it-12 u t-18-il xahar li ġejjin. Din tirrefletti għażla maħsuba li ssir ħidma kkonċentrata fuq l-aktar sfidi pressanti u fuq x'jista' jinkiseb realistikament f'dan il-perjodu ta' żmien, b'kunsiderazzjoni taċ-ċirkostanzi speċifiċi ta' kull wieħed mill-Istati Membri. Fir-rigward ta' dawk l-Istati Membri li qegħdin jirċievu assistenza finanzjarja esterna, il-Kummissjoni għażlet li tagħmel rakkomandazzjoni waħda biss - li jimplimentaw b'mod f'waqtu l-impenji tal-programm. Qiegħda tingħata analiżi aktar dettaljata f'dokumenti ta' appoġġ li jitfgħu dawl fuq l-aspetti ta' natura strutturali u jenfasizzaw il-prijoritajiet ta' terminu medju, li prinċipalment huma marbuta mal-ilħuq tal-miri tal-istrateġija Ewropa 2020. Ladarba jiġu adottati mill-Kunsill, kull Stat Membru għandu jirrefletti din il-gwida fil-proċessi ta' teħid ta' deċiżjonijiet u tal-baġit annwali.Kaxxa 1. L-ewwel semestru EwropewIs-semestru Ewropew beda f'Jannar tal-2011 bil-preżentazzjoni tal-isfidi soċjoekonomiċi ewlenin tal-UE mill-Kummissjoni fl-Istħarriġ Annwali dwar it-Tkabbir (AGS) u r-Rapport Konġunt dwar l-Impjiegi[4]. Il-Kunsill Ewropew tar-Rebbiegħa approva u kompla jżid mal-gwida li ngħatat mill-AGS. F'dan l-isfond, fi tmiem April l-Istati Membri ntlabu jippreżentaw Programmi ta' Stabbiltà jew Konverġenza (PSK) – li jittrattaw is-sitwazzjoni tal-finanzi pubbliċi tagħhom - u Programmi Nazzjonali ta' Riforma (PNR) – li jippreżentaw miżuri ta' politika ewlenin li jsostnu t-tkabbir u l-impjiegi u jilħqu l-għanijiet tal-istrateġija Ewropa 2020[5]. Barra minn hekk, il-parti l-kbira tal-membri tal-Patt Euro Plus ippreżentaw impenji speċifiċi li għamlu f'konformità mal-Patt (ara aktar 'l isfel).Il-Kummissjoni vvalutat dawn il-programmi u l-impenji, u issa qiegħda tippreżenta l-gwida tagħha individwalment għal kull pajjiż sabiex il-Kunsill Ewropew ta' Ġunju jkun jista' jikkonkludi l-ewwel semestru. Filwaqt li qiegħed jiġi rikonoxxut li r-riżultati tar-riformi jistgħu jdumu sakemm jibdew jinħassu, il-Kummissjoni ffokat fuq oqsma fejn huwa meħtieġ li jittieħdu passi ġodda.Fid-dawl ta' din l-ewwel esperjenza, il-Kummissjoni tqis li s-semestru Ewropew jista' jsir metodu effettiv ta' governanza li jgħin fit-tfassil ta' politika fil-livell tal-UE u fil-livell nazzjonali b'manjiera integrata, trasparenti u f'waqtha, sakemm l-Istati Membri jieħdu deċiżjonijiet kollettivi dwar l-orjentazzjonijiet ewlenin ta' politika li għandhom jiġu implimentati u jieħdu azzjoni fuq ir-rakkomandazzjonijiet tal-Kunsill:- Il-preżentazzjoni simultanja tal-PSK u l-PNR tippermetti li l-UE tkun tista' tivvaluta l-istrateġiji ta' tkabbir u l-istrateġiji fiskali nazzjonali flimkien, fosthom ir-riskji, l-iżbilanċi jew il-kompromessi possibbli li altrimenti ma jinqabdux. Din hija r-raġuni għaliex il-Kummissjoni qiegħda tippreżenta sett integrat ta' rakkomandazzjonijiet għal kull wieħed mill-Istati Membri, li jirrispettaw il-bażijiet legali differenti li jirfduhom. Il-Kunsill huwa mistieden jibgħat sett wieħed ta 'rakkomandazzjonijiet lil kull Stat Membru, li jkun jinkludi l-opinjoni tal-Kunsill dwar is-sitwazzjoni fiskali tiegħu.- Il-fatt li l-gwidi fil-livell tal-UE u dawk speċifiċi għal kull pajjiż jitlaqqgħu jwassal biex l-aġendi nazzjonali jiġu diskussi u ppreżentati fl-isfond tal-għanijiet tal-UE. Dan ifisser li d-dimensjoni tal-UE tkun tista' tiddaħħal fil-perspettiva tat-tfassil ta' politika nazzjonali qabel ma jittieħdu d-deċiżjonijiet. Dan jippermetti wkoll li l-UE tieħu kont tal-isforzi nazzjonali u tiddeċiedi dwar azzjonijiet kumplimentari li jittieħdu fil-livell tal-UE, pereżempju fil-kuntest tal-inizjattivi ewlenin tal-istrateġija Ewropa 2020[6].- It-taħlita bejn gwida għal terminu qasir u miri għal terminu medju tagħti l-mezzi biex, maż-żmien, l-UE u l-Istati Membri tagħha jkunu jistgħu jiżviluppaw sekwenza ta' riformi u politiki aktar b'saħħithom u kkordinati aħjar.IL-VALUTAZZJONI U R-RAKKOMANDAZZJONIJIET TAL-KUMMISSJONIIl-valutazzjoni globali tal-Kummissjoni hija li l-programmi li tressqu mill-Istati Membri jikkostitwixxu punt tat-tluq tajjeb biex l-irkpuru tal-Ewropa jkun jista' jiġi sostnut biex l-isfidi fiskali jiġu indirizzati u aktar riformi ambizzjużi fil-livell nazzjonali jiġu inkoraġġuti. B'mod ġenerali, il-gwida tal-Istħarriġ Annwali dwar it-Tkabbir ġiet inkorporata fl-isforzi nazzjonali. L-adozzjoni ta' miri nazzjonali turi li hemm element sinifikanti ta' impenn favur l-ilħuq tal-għanijiet tal-istrateġija Ewropa 2020[7].Madanakollu, il-Kummissjoni hija mħassba dwar il-fatt li t-tlaqqigħ ta' dawn l-impenji ma jwassalx sabiex l-UE tilħaq il-miri ewlenin tagħha sal-2020. Abbażi tal-impenji nazzjonali, l-UE għamlet progress tajjeb fl-ilħuq tal-miri tagħha dwar it-tnaqqis ta' emissjonijiet, l-enerġija rinovabbli u t-tluq bikri mill-iskola. Huwa meħtieġ li jsiru aktar sforzi biex jintlaħqu l-miri fl-oqsma tal-impjiegi, ir-riċerka u l-iżvilupp, l-użu effiċjenti tal-enerġija, l-edukazzjoni terzjarja u l-faqar.Bejn l-2011 u l-2012 l-Istati Membri qegħdin jiffaċċjaw sfidi aktar estensivi f'kuntest li huwa partikolarment diffiċli. Il-lok għal manuvra fiskali huwa limitat ferm u hemm skuntentizza fost iċ-ċittadini f'diversi Stati Membri hekk kif l-impatt tal-kriżi beda jinħass. Madanakollu, taħt il-pressjoni taċ-ċirkostanzi, ħafna mill-bidliet meħtieġa biex jiġu rrimedjati dgħufijiet strutturali, li ta' sikwit iddewmu għal snin sħaħ, issa qegħdin jiġu kkunsidrati jew implimentati. Dan joħroġ b'mod l-aktar mod ċar fl-Istati Membri li qegħdin jirċievu assistenza mill-UE, minn Stati Membri oħrajn u mill-FMI, iżda huwa evidenti wkoll, fi gradi differenti, fil-programmi nazzjonali kollha.Fil-valutazzjoni tagħha, il-Kummissjoni tirrikonoxxi l-medda ta' riformi li diġà tħaddnu mill-Istati Membri filwaqt li tirrikonoxxi wkoll li ma hemm l-ebda soluzzjoni waħda u rapida għal kull każ partikolari: la għandu, u lanqas jista', jsir kollox f'daqqa. Madanakollu, minħabba fis-serjetà tas-sitwazzjoni u l-interdipendenzi tal-ekonomiji tagħna, il-Kummissjoni qiegħda tirrakkomanda li jittieħdu azzjonijiet fil-livell nazzjonali fl-oqsma li ġejjin li ġew identifikati fl-Istħarriġ Annwali dwar it-Tkabbir:Il-prerekwiżiti għat-tkabbir-  B'sitwazzjoni fejn 24 Stat Membru jinsabu bħalissa fi proċedura ta' defiċit eċċessiv, filwaqt li l-livelli ta' dejn pubbliku huma inkwetanti, issa bosta gvernijiet huma impenjati fi sforzi estensivi ta' konsolidazzjoni fiskali u qegħdin iħabbtu wiċċhom mal-kompitu li jirrevedu b'mod sostanzjali l-livelli u l-istrutturi kemm min-naħa tan-nefqa u minn dik tad-dħul tal-baġits nazzjonali tagħhom. L-adozzjoni ta' oqfsa fiskali msaħħa f'xi Stati Membri, inkluż permezz tal-użu tal-limiti fuq in-nefqa u "trażżin tad-dejn", hija pass pożittiv 'il quddiem. Diversi Stati Membri qegħdin ukoll jagħmlu riforma tal-amministrazzjoni pubblika u tas-sistemi tas-sigurtà soċjali tagħhom sabiex ikunu jistgħu jikkontrollaw aħjar il-livelli tan-nefqa. Il-Kummissjoni tqis li huwa essenzjali li jiġu rrispettati l-iskadenzi miftiehma fir-rigward tal-korrezzjoni ta' defiċits eċċessi li jkun hemm konsolidazzjoni rapida, filwaqt li l-Istati Membri jersqu qrib l-objettivi ta' terminu medju speċifikati mill-Kunsill. F'dan il-proċess, il-Kummissjoni ssejjaħ ukoll sabiex tingħata attenzjoni kbira għall-kwalità tal-infiq pubbliku u tal-istrutturi tat-taxxi biex dawk il-miżuri li jżidu t-tkabbir jinżammu u jissaħħu; fost l-oħrajn, dawn il-miżuri jolqtu r-riċerka, l-edukazzjoni u l-użu effiċjenti tal-enerġija[8].-  Il-progress ta' korrezzjoni tal-iżbilanċi makroekonomiċi, li beda jsir fuq dawn l-aħħar għaxar snin, f'xi Stati Membri sar bil-mod wisq; huma meħtieġa korrezzjonijiet ulterjuri. B'mod partikolari, dawk l-Istati Membri b'defiċits kbar fil-kont kurrenti relatati ma' telf imġarrab fil-kompetittività u f'kundizzjonijiet ta' finanzjament ta' dejn, li qabel kienu favorevoli, għandhom jieħdu passi ulterjuri biex jindirizzaw id-dgħufijiet strutturali tagħhom. F'ċeri każi, dan jista' jinvolvi reviżjoni tas-sistemi li jistabbilixxu l-pagi, f'konsultazzjoni mal-imsieħba soċjali, biex jiġu żgurat li l-pagi jappoġġjaw il-kompetittività u jiżviluppaw skont it-tkabbir fil-produttività. F'każi oħrajn, l-isfida ewlenija hija li jitkomplew dawk ir-riformi strutturali li jsaħħu l-produttività u li, fost l-oħrajn, jitrasferixxu l-attività ekonomika għal dawk is-setturi b'valur miżjud għoli u li jagħtu kontribut lill-kummerċ. Dawk l-Istati Membri li għandhom bilanċi favorevoli fil-kont kurrenti jippreżentaw xi xejriet ta' ekwivalenza. Teżisti possibbiltà għal tisħiħ ulterjuri tad-domanda domestika li tinsab l-aktar f'miżuri li joħolqu aktar impjiegi u li jiftħu s-swieq ta' servizzi u ta' netwerk.-  Il-ħila tas-settur bankarju li jagħti kontribut effettiv għall-ekonomija għadu qasam li qiegħed jikkawża tħassib f'għadd ta' Stati Membri. Ir-riżultati tat-testijiet il-ġodda għall-banek ta' simulazzjoni ta' kriżi, li ser jiġu ppubblikati f'qasir żmien, għandhom jiġu segwiti minnufih minn miżuri li jindirizzaw id-dgħufijiet li għad fadal. Minbarra l-bidla regolatorja drastika li qiegħda ssir fil-livell tal-UE, il-Kummissjoni tirrakkomanda għadd ta' riformi sistemiċi bil-għan tal-modernizzazzjoni tal-governanza u l-iffunzjonar ta' wħud mis-sistemi nazzjonali. Diversi Stati Membri għandhom jikkunsidraw ukoll li jsaħħu l-qafas regolatorju tas-self b'ipoteka bil-għan li jevitaw "bżieżaq" fil-qasam tad-djar u li jnaqqsu l-livelli ta' dejn eċċessiv tal-entitajiet domestiċi privati.Il-mobilizzazzjoni tas-swieq tax-xogħol, il-ħolqien ta' opportunitajiet ta' xogħol-  Bosta Stati Membri jinsabu impenjati bir-riforma tas-sistemi tal-pensjonijiet tagħhom, kemm biex irażżnu n-nefqiet futuri relatati mat-tixjiħ hekk kif il-popolazzjonijiet tagħhom qed jixjieħu, u kif ukoll biex joħolqu aktar inċentivi biex il-persuni jibqgħu jaħdmu għal aktar żmien. Iż-żieda fl-età statutorja tal-irtirar filwaqt li din tiġi konnessa mal-medja tal-għomor tal-ħajja, u l-ħolqien ta' rabtiet awtomatiċi jew ibbażati fuq formuli bejn l-età tal-pensjoni u l-medja tal-għomor tal-ħajja jistgħu jkunu strumenti effettivi. It-tneħħija gradwali ta' skemi ta' rtirar u t-tisħiħ tal-impjegabbiltà ta' ħaddiema ta' 'l fuq minn 50 sena huma elementi neċessarji ta' din ir-reazzjoni ta' politika. Minħabba l-impatt tal-kriżi finanzjarja fuq il-fondi tal-pensjoni privati, xi Stati Membri li jiddependu fuq sistemi b'żewġ jew tliet kolonni għandhom jiżguraw li kull kolonna tkun kapaċi żżomm għal rasha. F'għadd ta' Stati Membri, l-adegwatezza tal-livelli tal-pensjonijiet biex jiżguraw standard ta' għajxien deċenti fix-xjuħija hija, jew tista' ssir, kwistjoni taħraq.-  F'diversi Stati Membri, il-kriżi wasslet għal żidiet drastiċi fil-qgħad, li xi kultant ġew flimkien ma' tnaqqis kbir fil-livelli tal-impjiegi, u ta' sikwit kienu dawk li huma fost l-aktar persuni vulnerabbli li ntlaqtu l-agħar. Ir-riskju li ċerti persuni jispiċċaw inattivi jew esklużi jista' jimmaterjalizza jekk din it-theddida ma tiġix impedita u indirizzata. Għaldaqstant il-persuni qiegħda għandhom jiġu megħjuna jsibu x-xogħol u jkomplu jiżviluppaw il-ħiliet tagħhom permezz ta' miżuri ta' appoġġ u servizzi ta' sejbien ta' impjiegi li jilħqu l-għan tagħhom b'mod effettiv. Is-sitwazzjoni ta' persuni li qegħdin fil-faqar u gruppi oħrajn li huma partikolarment vulnerabbli wkoll titlob attenzjoni partikolari.-  Diversi Stati Membri għandhom ikunu aktar proattivi biex itejbu l-prestazzjonijiet edukattivi u l-aċċess għat-tagħlim tul il-ħajja, kemm biex tittejjeb l-impjegabbiltà tal-persuni u kif ukoll biex il-kapital uman jissaħħaħ. F'xi Stati Membri jinħtieġu sforzi partikolari biex jindirizzaw il-kwistjoni tat-tluq bikri mis-sistema edukattiva u biex jipprovdu postijiet ta' apprentistati u taħriġ vokazzjonali. Huwa rrakkomandat ukoll li tittieħed azzjoni mmirata biex tiġi indirizzata l-problema tal-livelli għoljin tal-qgħad fost iż-żgħażagħ. Bosta Stati Membri qegħdin jesperjenzaw tixjiħ rapidu tal-ħaddiema tagħhom fl-istess waqt li t-triq lura għat-tkabbir tqajjem il-prospett ta' problemi marbuta mal-ħiliet li jkunu disponibbli: għaldaqstant, il-fatt li dak li joħroġ mill-edukazzjoni u t-taħriġ jitqabbel mal-ħtiġiet tas-suq huwa ta' importanza prijoritarja.-  Għadd ta' Stati Membri għadhom qegħdin ibatu mis-segmentazzjoni tas-suq tax-xogħol tagħhom, li huma kkaratterizzat minn tipi ta' kuntratti differenti, u għaldaqstant jeħtieġ li huma jieħdu passi determinati lejn arranġamenti ta' xogħol li jkunu aktar effettivi u ġusti b'taħlita ta' flessibbiltà u sigurtà ("flessigurtà"), fosthom billi l-leġiżlazzjoni dwar il-ħarsien tal-impjiegi tiġi ribilanċjata biex b'hekk jiġi stimulat il-ħolqien tal-impjiegi, il-parteċipazzjoni fis-suq tax-xogħol, il-mobbiltà bejn settur u ieħor u l-akkumulazzjoni tal-kapital uman.-  Sa issa għadha ma ngħatatx biżżejjed attenzjoni biex jitnaqqsu r-rati tat-taxxi fuq ix-xogħol, partikolarment għal dawk il-ħaddiema b'pagi u ħiliet baxxi. Fil-kuntest tal-konsolidazzjoni fiskali, ħafna Stati Membri ser ikollhom jagħtu ħarsa ġdida lejn in-naħat tat-taxxa u tan-nefqa tal-baġits nazzjonali tagħhom. B'mod ġenerali, huwa rrakkomandat li jkun hemm bidla minn tassazzjoni fuq ix-xogħol għal tassazzjoni fuq il-konsum u/jew li jingħata appoġġ għal għanijiet ambjentali. Huwa meħtieġ li tittieħed azzjoni ulterjuri biex jingħelbu l-ostakoli soċjali u dawk marbuta mat-taxxa għal dawk il-persuni li jipprovdu t-tieni sors ta' dħul biex jidħlu, jew jibqgħu, fis-suq tax-xogħol. F'dan il-kuntest, ir-rakkomandazzjonijiet prijoritarji jinkludu r-reviżjoni tas-sistemi tat-taxxi u tal-benefiċċji, it-titjib fid-disponibbiltà tal-kura tat-tfal u l-possibbiltà ta' suriet aktar flessibbli ta' impjiegi.Il-frontloading tat-tkabbir-  Diversi Stati Membri huma identifikati bħala li għadhom lura fl-implimentazzjoni tad-Direttiva dwar is-Servizzi[9]; dan qiegħed idewwem mingħajr bżonn id-dinamiżmu tas-settur tas-servizzi. Huwa rrakkomandat li jittieħdu passi konkreti biex ikun jista' jsir użu mill-potenzjal tas-suq uniku biex jiżdied it-tkabbir u jinħolqu aktar impjiegi, prinċipalment billi jitneħħew l-ostakli mhux iġġustifikati għad-dħul jew il-ftuħ ulterjuri tas-servizzi professjonali billi jitneħħew il-kwoti jew l-obbligu tal-impjegar ta' ħaddiema li huma membri ta' sindakati (closed shops), l-inkoraġġiment ta' aktar kompetizzjoni f'industriji ta' netwerk u l-użu aktar strateġiku tal-ammonti kbar li huma investiti permezz tal-akkwist pubbliku.-  Bħala parti mill-istrateġiji ta' konsolidazzjoni baġitarja tagħhom, l-Istati Membri għandhom jikkunsidraw kif jistgħu jipprijoritizzaw in-nefqa fuq ir-riċerka u l-edukazzjoni u l-infrastrutturi ewlenin li huma meħtieġa għat-tkabbir, filwaqt li jimmassimizzaw il-kwalità tan-nefqa u tal-effiċjenza tas-servizzi.-  Teżisti l-ħtieġa li jittejjeb l-aċċess għall-finanzjament ta' kumpaniji innovattivi, b'mod partikolari l-kapital ta' riskju għall-Impriżi Żgħar u Medji (IŻM), u li l-IŻM jiġu megħjuna jiffokaw fuq il-kundizzjonijiet biex jibdew l-attività tagħhom, fost l-oħrajn, permezz tas-simplifikazzjoni tal-proċeduri tal-għoti ta' liċenzji u permessi, it-tnaqqis taż-żmien u l-ispejjeż biex jingħataw, u t-titjib tal-ħarsien tal-investituri.-  Qiegħda ssir enfasi partikolari fuq il-ħtieġa li għadd ta' Stati Membri jippromwovu użu aktar effiċjenti tal-enerġija. Din mhux biss tappoġġja s-sigurtà tal-enerġija u tgħin fil-ġlieda kontra t-tibdil fil-klima, iżda tippromwovi wkoll it-tixrid ta' teknoloġiji innovattivi u tagħti spinta lill-ħolqien ta' impjiegi bi kwalifiki għoljin.-  Jeħtieġ li għadd ta' Stati Membri jieħdu passi biex inaqqsu l-piżijiet amministrattivi fuq il-kumpaniji u jżidu l-kapaċità u l-prestazzjoni tal-amministrazzjonijiet pubbliċi u tas-sistema ġudizzjarja. F'diversi każijiet, hija meħtieġa azzjoni urġenti għall-modernizzazzjoni tal-ambjent tan-negozju permezz ta' tnaqqis fil-burokrazija u ta' tisħiħ tat-trasparenza fl-akkwist pubbliku. Għadd ta' Stati Membri huwa rrakkomandati wkoll li jużaw il-fondi tal-UE aħjar.Kaxxa 2. Il-Patt Euro Plus: l-evalwazzjoni tal-ewwel impenjiIl-Patt Euro Plus ġie miftiehem f'Marzu tal-2011 mill-Kapijiet ta' Stati jew Gvernijiet taż-żona tal-Euro; magħhom issieħbul-Bulgarija, id-Danimarka, il-Latvja, il-Litwanja, il-Polonja u r-Rumanija. L-iskop tal-Patt huwa li tissaħħaħ il-pilastru ekonomiku tal-unjoni monterja, li tinkiseb kwalità ġdida ta' koordinazzjoni tal-politika ekonomika, li tittejjeb il-kompetittività, u għaldaqstant jintlaħaq livell ogħla ta' konverġenza. Primarjament il-Patt jiffoka fuq oqsma li jaqgħu taħt il-kompetenzi nazzjonali u li huma essenzjali għat-tisħiħ tal-kompetittività u għall-evitar ta' żbilanċi dannużi. Dan huwa mfassal b'mod li jinvolvi sforz addizzjonali speċjali, inklużi impenji u azzjonijiet konkreti li huma aktar ambizzjużi minn dawk li diġà ntlaħaq ftehim dwarhom fil-qafas tal-UE, flimkien ma' skeda għall-implimentazzjoni tagħhom. Dawn l-impenji ġodda ser jiġu inklużi fil-PNR u l-PSK u ser ikunu suġġetti għall-qafas ta' sorveljanza regolari tal-UE.Bosta mit-23 parteċipant ippreżentaw l-impenji tagħhom – li jinvolvu total ta' aktar minn 100 miżura separata – relatati mal-parti l-kbira tal-erba' oqsma kollha li huma koperti mill-Patt, jew possibbilment mal-erbgħa li huma: il-promozzjoni tal-kompetittività, il-promozzjoni tal-impjiegi, sabiex jingħata kontribut għas-sostenibbiltà tal-finanzi pubbliċi u għat-tisħiħ tal-istabbiltà finanzjarja.Madanakollu, il-livell ta' ambizzjoni u preċiżjoni ta' dawn l-impenji huwa irregolari:- Ħames membri tal-Patt għadhom ma kkomunikawx l-impenji tagħhom[10].- Dawn l-impenji ġeneralment jiffokaw fuq il-frontloading tar-riformi li jixprunaw it-tkabbir għall-promozzjoni tal-kompetittività, pereżempju fl-industriji ta' netwerk, u s-settur tas-servizzi. Ħafna minnhom huma relatati ma' azzjonijiet dwar l-impjiegi ffokati fuq ir-riżultati tal-edukazzjoni u t-taħriġ. Oħrajn jinvolvu miżuri ta' konsolidazzjoni fiskali, pereżempju billi l-leġiżlazzjoni nazzjonali tiġi bbażata aktar fuq dixxiplina fiskali aktar stretta. Hemm għadd anqas ta' impenji li jiffokaw fuq it-tisħiħ tal-istabbiltà finanzjarja, partikolarment permezz tat-tisħiħ tas-sorveljanza nazzjonali ta' atturi finanzjarji. Uħud mill-aspetti li jistħoqqilhom aktar attenzjoni fil-ġejjieni huma dawk relatati ma' koordinazzjoni prammatika tal-politika tat-taxxa, fis-sura ta' skambju tal-aħjar prattiki, evitar ta' prattiki dannużi u proposti dwar il-ġlieda kontra l-frodi u l-evażjoni fiskali.- Xi membri qegħdin jikkommettu ruħhom għal inizjattivi li jistgħu jitkejlu, pereżempju dwar l-implimentazzjoni ta' leġiżlazzjoni jew ta' programmi speċifiċi billi jindikaw il-volumi finanzjarji tagħhom, filwaqt li oħrajn qegħdin jagħmlu impenji aktar ġenerali biex inaqqsu l-qgħad fost il-ħaddiema bi ftit kwalifiki, biex iżommu l-piż tat-taxxi baxx, biex itejbu l-ambjent tan-negozju billi jnaqqsu l-burokrazija jew biex jimplimentaw direttivi tal-UE.- Anke fejn diġà saru impenji speċifiċi, jidher li fil-maġġoranza tagħhom huma relatati ma' proġetti leġiżlattivi li jinsabu għaddejjin u mhux ma' proġetti progressivi ta' riforma li nbdew bħala reazzjoni għall-Patt. Sa issa, l-ebda impenn ma jidher li jirrefletti l-enfasi fuq l-aħjar prattiki u l-ħolqien ta' punti ta' riferiment f'paragun ma' dawk fl-Ewropa li qed jiksbu l-aħjar riżultati u fil-konfront ta' sħab strateġiċi oħra li jissemmew fil-Patt.Il-valutazzjoni li l-Kummissjoni qiegħda tagħmel dwar l-impenji tirrefletti r-rakkomandazzjonijiet tagħha stess. F'ħafna każi, issir rakkomandazzjoni speċifika f'oqsma li huma deskritti b'mod aktar ġenerali fl-impenji li ttieħdu skont il-Patt, pereżempju f'oqsma bħal dak tar-riforma tal-pensjonijiet, it-tassazzjoni ta-xogħol u t-titjib tal-ħiliet.IL-PASSI LI JMISSIl-Kummissjoni tistieden lill-Kunsill Ewropew sabiex japprova r-rakkomandazzjonijiet tagħha fil-laqgħa ta' Ġunju tal-2011 qabel ma sseħħ l-adozzjoni formali min-naħa tal-Kunsill.Fil-livell tal-UE, il-ħidma ta' segwitu għas-semestru Ewropew ser tibqa' għaddejja:-  Il-leġiżlatur għandu jadotta pakkett leġiżlattiv ġdid dwar il-prevenzjoni u l-korrezzjoni ta' żbilanċi u dwar it-tisħiħ tal-Patt ta' Stabbiltà u Tkabbir. Dan ser isaħħaħ l-għodod kollettivi tagħna li nivvalutaw is-sitwazzjoni u niżguraw segwitu xieraq.-  Fid-dawl tar-rakkomandazzjonijiet speċifiċi għal kull pajjiż partikolari, id-diversi formazzjonijiet tal-Kunsill għandhom jeżaminaw il-politiki u l-prestazzjonijiet nazzjonali fl-oqsma tagħhom, jagħmlu monitoraġġ tal-implimentazzjoni u jwettqu reviżjoni bejn il-pari dwar temi speċifiċi biex tkun tista' tingħata informazzjoni reċiproka dwar prattiki interessanti.-  Bħala segwitu tar-rakkomandazzjonijiet speċifiċi indirizzati lill-membri tiegħu, il-Grupp tal-Euro għandu jintensifika l-koordinazzjoni tal-politika tiegħu b'enfasi partikolari fuq l-identifikazzjoni u l-prevenzjoni tal-iżbilanċi. Barra minn hekk, huwa għandu jsegwi l-implimentazzjoni tar-rakkomandazzjonijiet tiegħu.-  Kif ġie mistqarr fil-Patt Euro Plus, il-Kapijiet ta' Stati u Gvernijiet tal-Istati Membri parteċipanti ser iwettqu monitoraġġ politiku tal-impenji meħuda. Fid-dawl tal-valutazzjoni tal-Kummissjoni dwar l-ewwel esperjenza tal-Patt, l-Istati Membri parteċipanti għandhom jieħdu miżuri biex l-impenji tagħhom li jmiss ikunu aktar speċifiċi, kwantifikabbli u marbutin biż-żmien sabiex ikun jista' jsir monitoraġġ tal-progress. Dawn l-impenji għandhom ikunu msejsa fl-iżvilupp u l-implimentazzjoni tal-Programmi Nazzjonali ta' Riforma u l-Programmi ta' Stabbiltà jew Konverġenza.-  Il-Parlament Ewropew għandu jingħata l-opportunità li jeżamina l-progress fuq l-elementi ewlenin tal-istrateġija Ewropa 2020 u li jippreżenta l-fehmiet tiegħu dwar l-Istħarriġ Annwali dwar it-Tkabbir li jmiss li ser toħroġ il-Kummissjoni. Anke l-Kumitat Ekonomiku u Soċjali Ewropew u l-Kumitat tar-Reġjuni għandhom rwol f'dan ir-rigward.-  Il-Kummissjoni ser tevalwa l-progress fl-implimentazzjoni tar-rakkamondazzjonijiet speċifiċi għal kull pajjiż, l-ewwel fil-livell tal-UE fl-Istħarriġ Annwali dwar it-Tkabbir li jmiss f' Jannar tal-2012, u mbagħad għal kull Stat Membru partikolari fil-gwida li ser tagħti għas-sena d-dieħla. Hija ser tibqa' tappoġġja l-isforzi tal-Istati Membri, permezz ta' azzjoni fil-livell tal-UE, biex huma jimplimentaw l-inizjattivi ewlenin tal-istrateġija Ewropa 2020 u billi żżid l-isforzi biex tiftaħ il-potenzjal tas-Suq Uniku, inkluż permezz tal-Att dwar is-Suq Uniku.Il-konklużjoni tal-ewwel semestru Ewropew jimmarka l-ftuħ ta' "semestru nazzjonali": fit-tieni semestru tas-sena, ser ikunu l-Istati Membri li ser ikollhom jiddiskutu u jinkorporaw il-gwida Ewropea fil-baġits tagħhom tal-2012 u fit-teħid ta' deċiżjonijiet tagħhom; dan għadu jsir ukoll fid-dawl tat-tħejjija tal-programmi nazzjonali li jmiss li huma previsti għar-rebbiegħa tal-2012.Filwaqt li xi Stati Membri setgħu għażlu miri u miżuri aktar kawti f'din l-ewwel sena fid-dawl tad-diffikultajiet ta' bħalissa, fis-snin li ġejjin ser ikollhom isiru aktar sforzi sabiex jiġi żgurat li l-UE qiegħda tinvesti biżżejjed fi tkabbir intelliġenti, sostenibbli u inklużiv. Jeħtieġ li l-Istati Membri jimpenjaw ruħhom aktar biex iħarsu n-nefqa fuq ir-riċerka, fuq l-edukazzjoni u fuq infrastrutturi ewlenin. Huma għandhom jiftħu aktar opportunitajiet fis-settur tas-servizzi, fosthom billi jegħlbu l-ostakli li hemm fuq il-ħolqien tal-impjiegi u fuq il-kompetizzjoni f'industriji ta' netwerk ewlenin u billi ma jdumux ma jiddeċiedu dwar il-miżuri proposti fl-Att dwar is-Suq Uniku. Il-parti l-kbira tal-Istati Membri jistgħu jagħmlu aktar biex itejbu l-ambjent tan-negozju, permezz ta' regolamentazzjoni ta' kwalità aħjar, livell anqas ta' regolamentazzjoni bla bżonn u billi jtejbu l-aċċess tal-IŻM għall-finanzi. Għandhom jittieħdu miżuri dwar l-implimentazzjoni tal-"flessigurtà" u għall-adattament ta' ħiliet mal-ħtiġiet tas-suq tax-xogħol.Fil-ħidma tagħhom fuq il-konsolidazzjoni fiskali u r-riformi strutturali, jeħtieġ li l-Istati Membri jsibu modi kif jindirizzaw l-impatt soċjali tat-tibdil li qiegħed isir. Fl-istrateġija Ewropa 2020, l-UE għażlet li tistabbilixxi mira dwar l-inklużjoni soċjali, bil-għan li sal-2020 20 miljun ruħ jinħarġu mill-faqar u l-esklużjoni. Ix-xejriet li huma fid-dieher f'ħafna pajjiżi jenfasizzaw li, jekk ma jittiħdux miżuri attivi, ir-riskju tal-faqar u l-marġinalizzazzjoni ser ikompli jogħla. Abbażi tal-azzjonijiet spjegati fil-programmi nazzjonali, jeħtieġ li l-Istati Membri jimpenjaw ruħhom aktar biex iwettqu din il-mira.Sabiex il-governanza ekonomika ġdida fl-UE tkun aktar leġittima u effikaċi, l-Istati Membri għandhom jiddeċiedu fuq l-aħjar modi kif jistgħu jinvolvu lill-parlamenti nazzjonali tagħhom, u kif ukoll lill-awtoritajiet subnazzjonali u lil partijiet interessati oħrajn, fl-iżvilupp u s-segwitu tal-programmi tagħhom. Il-Kummissjoni tinsab lesta li tgħin u timpenja ruħha f'diskussjonijiet nazzjonali bħala parti minn din il-governanza ekonomika ġdida u aktar b'saħħitha tal-UE.Jeħtiġilna nirkbu l-momentum għall-bidla li ġabet magħha l-kriżi biex ngħinu lill-UE toħroġ aktar b'saħħitha u qawwija fil-ġejjieni, bil-ħila li tikkompeti fis-swieq globali b'kunfidenza u suċċess. Dan l-ewwel semestru huwa pass kruċjali biex jintlaħqu l-għanijiet tal-istrateġija Ewropa 2020 u jimmarka wkoll bidla kwalitattiva fil-koordinazzjoni u l-governanza tal-politika ekonomika tal-UE. Jekk nagħtu spinta lill-azzjoni fil-livell nazzjonali, u jekk naħdmu flimkien fil-livell tal-UE, aħna ser inkunu f'pożizzjoni aħjar biex niksbu tkabbir sostenibbli u biex ngħinu liċ-ċittadini tagħna jwettqu t-tamiet tagħhom għall-ġejjieni.[1] Il-Greċja, l-Irlanda, il-Latvja, il-Portugall u r-Rumanija.[2] L-Istrateġija tinkludi ħames miri ewlenin li l-UE għandha tilħaqhom sal-2020: it-tkabbir tar-rata ta' nies li jaħdmu sabiex tilħaq il-75%, iż-żieda tal-livelli ta' investiment fir-riċerka u l-iżvilupp għal 3% tal-PDG, l-ilħuq tal-għanijiet fl-oqsma tat-tibdil fil-klima u tal-enerġija ("20 20 20"), iż-żieda fis-sehem tal-popolazzjoni b'livelli ta' edukazzjoni terzjarja jew ekwivalenti għaliha għal mill-anqas 40% u t-tnaqqis tar-rata ta' dawk il-persuni li jwaqqfu l-edukazzjoni tagħhom qabel iż-żmien għal anqas minn 10%, il-promozzjoni tal-inklużjoni soċjali billi mill-inqas 20 miljun ruħ jinħarġu mir-riskju tal-faqar u l-esklużjoni.[3] Il-Bulgarija, id-Danimarka, il-Latvja, il-Litwanja, il-Polonja u r-Rumanija.[4] "Stħarriġ Annwali dwar it-Tkabbir tal-2011: l-avvanz tar-rispons komprensiv tal-UE għall-kriżi" -COM(2011) 11, 12.1.2011, inkluż l-abbozz tar-Rapport Konġunt dwar l-Impjiegi.[5] Il-Portugall u l-Greċja ma ppreżentawx formalment Programmi ta' Stabbiltà. Il-prijoritajiet ta' politika tagħhom ser jiġu diskussi regolarment fil-kuntest tas-segwitu tal-programmi ta' assistenza.[6] Il-Kummissjoni ressqet sensiela ta' inizjattivi fil-livell tal-UE ("inizjattivi ewlenin tal-istrateġija Ewropa 2020") li jgħinu fil-ksib tal-għanijiet tal-Ewropa 2020: "Aġenda Diġitali", "Unjoni tal-Innovazzjoni", "Politika Industrijali ġdida", "Żgħażagħ Attivi", "Ħiliet u Impjiegi Ġodda", "Pjattaforma Kontra l-Faqar", "Użu Effiċjenti ta' Riżorsi". Hija ppreżentat ukoll diversi azzjonijiet ewlenin biex ikun jista' jsir użu mill-potenzjal tas-suq uniku Ewropew fis-sura ta' "Att dwar is-Suq Uniku" ġdid.[7] Bl-eċċezzjoni tar-Renju Unit, li ppreżentat għanijiet kwalitattivi għal diversi oqsma, u l-Lussemburgu, li dan l-aħħar irtira l-mira tiegħu relatata mal-faqar.[8] Li jinkludu t-tneħħija ta' sussidji li huma ta' ħsara għall-ambjent.[9] Id-Direttiva 2006/123/KE tal-Parlament Ewropew u tal-Kunsill tat-12 ta' Diċembru 2006 dwar is-servizzi fis-Suq Intern.[10] Il-Finlandja, il-Greċja, il-Latvja, il-Portugall u s-Slovenja.


title: Politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi Rakkomandazzjoni tal-Parlament Ewropew lill-Kunsill tat- 2 ta' Frar 2012 dwar politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi, meta l-mexxejja tagħhom jeżerċitaw l-interessi personali u kummerċjali tagħhom fi ħdan il-fruntieri tal-UE (2011/2187(INI))

text:
               20.8.2013

               MT

               Il-Ġurnal Uffiċjali tal-Unjoni Ewropea

               CE 239/11

         Il-Ħamis 2 ta’ Frar 2012Politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi
   P7_TA(2012)0018
   Rakkomandazzjoni tal-Parlament Ewropew lill-Kunsill tat-2 ta' Frar 2012 dwar politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi, meta l-mexxejja tagħhom jeżerċitaw l-interessi personali u kummerċjali tagħhom fi ħdan il-fruntieri tal-UE (2011/2187(INI))
   2013/C 239 E/02

      Il-Parlament Ewropew,

               —

               wara li kkunsidra l-proposta għal rakkomandazzjoni lill-Kunsill imressqa minn Graham Watson f'isem il-Grupp ALDE, dwar politika konsistenti fil-konfront ta' reġimi awtoritarji, li kontrihom l-UE tapplika miżuri restrittivi, meta dawn jeżerċitaw l-interessi personali u kummerċjali tagħhom fi ħdan il-fruntieri tal-UE (B7-0235/2011),

               —

               wara li kkunsidra l-Karta tan-NU u speċifikament l-Artikoli 1 u 25 u, fil-Kapitolu VII, l-Artikoli 39 u 41 tagħha,

               —

               wara li kkunsidra l-konvenzjonijiet tad-drittijiet tal-bniedem tan-Nazzjonijiet Uniti u l-protokolli fakultattivi tagħhom,

               —

               wara li kkunsidra l-Patt Internazzjonali dwar id-Drittijiet Ċivili u Politiċi u ż-żewġ protokolli fakultattivi tiegħu,

               —

               wara li kkunsidra l-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali (il-Konvenzjoni Ewropea dwar id-Drittijiet tal-Bniedem),

               —

               wara li kkunsidra r-Riżoluzzjoni 1674 tal-KSNU tat-28 ta’ April 2006 li tafferma mill-ġdid id-dispożizzjonijiet tad-Dokument Finali tas-Samit Dinji 2005 rigward ir-responsabilità għall-protezzjoni tal-popolazzjonijiet mill-ġenoċidju, mid-delitti tal-gwerra, mit-tindif etniku u mid-delitti kontra l-umanità,

               —

               wara li kkunsidra l-Karta tad-Drittijiet Fundamentali tal-Unjoni Ewropea,

               —

               wara li kkunsidra l-Istrateġija Ewropea ta' Sigurtà (ESS) intitolata 'Ewropa Sikura f'Dinja Aħjar', adottata mill-Kunsill Ewropew fit-12 ta' Diċembru 2003,

               —

               wara li kkunsidra r-Riżoluzzjonijiet 1267 (1999) dwar is-sitwazzjoni fl-Afganistan u 1371 (2001) dwar is-sitwazzjoni f'dik li kienet ir-Repubblika Jugoslava tal-Maċedonja tal-Kunsill tas-Sigurtà tan-Nazzjonijiet Uniti (KSNU),

               —

               wara li kkunsidra l-Artikoli 21(2), 22 u 36 tat-Trattat dwar l-Unjoni Ewropea (TUE),

               —

               wara li kkunsidra l-Artikolu 215 tat-Trattat dwar il-Funzjonament tal-Unjoni Ewropea,

               —

               wara li kkunsidra d-Deċiżjoni Kwadru tal-Kunsill 2003/577/ĠAI tat-22 ta' Lulju 2003 dwar it-twettiq fl-Unjoni Ewropea tal-mandati li jiffriżaw xi proprjetà jew xi evidenza (1),

               —

               wara li kkunsidra d-dokument tal-Kunsill bit-titolu 'L-istabbiliment ta' formazzjoni għas-sanzjonijiet tal-Grupp ta' Ħidma ta' Kunsillieri għar-Relazzjonijiet Barranin (RELEX/Sanzjonijiet)' tat-22 ta' Jannar 2004 (5603/2004),

               —

               wara li kkunsidra d-dokument tal-Kunsill bit-titolu 'Prinċipji Bażiċi dwar l-Użu ta' Miżuri Restrittivi (Sanzjonijiet)' tas-7 ta' Ġunju 2004 (10198/1/2004);

               —

               wara li kkunsidra s-sentenza tal-Qorti Ewropea tal-Ġustizzja fil-kawża Yusuf u Al Barakaat International Foundation v. il-Kunsill u l-Kummissjoni (Ġabra 11-3533 (2005)),

               —

               wara li kkunsidra d-Deċiżjoni Kwadru tal-Kunsill 2006/783/ĠAI tas-6 ta' Ottubru 2006 dwar l-applikazzjoni tal-prinċipju ta' rikonoxximent reċiproku għal ordnijiet ta' konfiska (2),

               —

               wara li kkunsidra d-dokument tal-Kunsill bit-titolu 'L-Aħjar Prattiki tal-UE għall-implimentazzjoni effettiva ta' miżuri restrittivi' tad-9 ta' Lulju 2007 (11679/2007),

               —

               wara li kkunsidra d-dokument tal-Kunsill bit-titolu "L-implimentazzjoni tal-Pożizzjoni Komuni 2001/931/PESK' tal-21 ta' Lulju 2007 (10826/1/2007),

               —

               wara li kkunsidra d-dokument tal-Kunsill bit-titolu 'Aġġornament tal-Aħjar Prattiki tal-UE għall-implimentazzjoni effettiva ta' miżuri restrittivi' tal-24 ta' April 2008 (08666/1/2008),

               —

               wara li kkunsidra l-Pożizzjoni Komuni tal-Kunsill 2009/67/PESK tas-26 ta' Jannar 2009 li taġġorna l-Pożizzjoni Komuni 2001/931/PESK dwar l-applikazzjoni ta' miżuri speċifiċi fil-ġlieda kontra t-terroriżmu u li tirrevoka l-Pożizzjoni Komuni 2008/586/PESK (3),

               —

               wara li kkunsidra d-dokument tal-Kunsill bit-titolu 'Linji gwida dwar l-implimentazzjoni u l-valutazzjoni ta' miżuri restrittivi (sanzjonijiet) fil-qafas tal-Politika Estera u ta' Sigurtà Komuni tal-UE', li kien rivedut l-aħħar fil-15 ta' Diċembru 2009 (17464/2009),

               —

               wara li kkunsidra r-riżoluzzjoni tiegħu tal-4 ta' Settembru 2008 dwar l-evalwazzjoni tas-sanzjonijiet tal-UE bħala parti mill-azzjonijiet u l-politiki tal-UE fil-qasam tad-drittijiet tal-bniedem (4),

               —

               wara li kkunsidra d-Direttiva 2005/60/KE dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (5),

               —

               wara li kkunsidra r-riżorsi tal-politika barranija tal-Istati Membri,

               —

               wara li kkunsidra l-Artikolu 121(3) tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Barranin (A7-0007/2012),

         Osservazzjonijiet ġenerali dwar l-approċċ tal-UE lejn mexxejja awtoritarji

               A.

               billi l-Artikolu 21 l-ġdid tat-TUE, kif introdott mill-Artikolu 1(24) tat-Trattat ta' Lisbona, jirrikonoxxi li l-azzjoni tal-Unjoni għandha tkun gwidata mid-'demokrazija, l-Istat tad-dritt, l-universalità u l-indiviżibbiltà tad-drittijiet tal-bniedem u l-libertajiet fundamentali, ir-rispett għad-dinjità tal-bniedem, il-prinċipji tal-ugwaljanza u s-solidarjetà, u r-rispett għall-prinċipji tal-Karta tan-Nazzjonijiet Uniti u tad-dritt internazzjonali';

               B.

               billi s-sanzjonijiet huma applikati bl-għan tar-realizzazzjoni tal-għanijiet tal-PESK kif stabbiliti fl-Artikolu 21 tat-TUE li jinkludu l-promozzjoni tal-paċi u s-sigurtà internazzjonali, ir-rispett għad-drittijiet tal-bniedem, il-libertajiet fundamentali, l-istat tad-dritt u l-konsolidament tad-demokrazija u l-governanza tajba;

               C.

               billi, fil-kuntest tal-PESK, is-sanzjonijiet jew il-miżuri restrittivi jitqiesu bħala miżuri ta' koerċizzjoni mingħajr l-użu tal-forza, bħall-embargos fuq l-armi, sanzjonijiet kummerċjali, sanzjonijiet finanzjarji u ekonomiċi, l-iffriżar ta' assi, projbizzjoni tat-titjiriet, restrizzjonijiet fuq l-ammissjoni, sanzjonijiet diplomatiċi, bojkotts ta' avvenimenti sportivi u kulturali u sospensjoni tal-kooperazzjoni ma' pajjiżi terzi;

               D.

               billi l-applikazzjoni ta' sanzjonijiet u miżuri restrittivi tkun effikaċi biss meta din tkun tifforma parti minn strateġija koeżiva u komprensiva tal-UE u l-Istati Membri dwar id-drittijiet tal-bniedem;

               E.

               billi s-'sanzjonijiet immirati' jeżistu fil-forma ta' sanzjonijiet personali, miżuri diplomatiċi u miżuri ekonomiċi selettivi, bħalma huma l-projbizzjonijiet ta' viża, l-iffriżar tal-assi, l-embargos fuq l-esportazzjoni jew l-importazzjoni ta' prodotti bażiċi speċifiċi, il-projbizzjonijiet tat-titjiriet, il-projbizzjonijiet fuq l-investimenti jew limitu fuq il-kuntatti uffiċjali;

               F.

               billi n-nuqqas ta' qbil fost l-Istati Membri spiss iwassal għal applikazzjoni inkonsistenti ta' miżuri restrittivi li tagħmel ħsara lill-kredibilità tal-UE u tippreġudika l-effiċjenza ta' dawk il-miżuri,

               G.

               billi, l-UE ta' sikwit applikat il-politika ta' sanzjonijiet tagħha b'mod inkonsistenti billi ttrattat b'mod differenti pajjiżi terzi li fir-realtà għandhom qagħda simili rigward id-drittijiet tal-bniedem u d-demokrazija, u b'hekk tat lok għal kritika minħabba li qiegħda tapplika standards doppji;

               H.

               billi l-progress fit-teknoloġija tal-informazzjoni jagħmel il-fruntieri nazzjonali dejjem iktar irrilevanti u b'hekk, f'dinja globalizzata, tonqos il-kapaċità li pajjiż jew il-klassi privileġġata tiegħu jiġu iżolati,

               I.

               billi fil-maġġoranza tal-pajjiżi suġġetti għal sanzjonijiet huma wkoll dawk li baqgħu l-iktar iżolati mis-sistema internazzjonali u huma dawk li s-soċjetajiet tagħhom kieku jibbenefikaw l-iżjed minn espożizzjoni internazzjonali ikbar bl-għan li jkun hemm bidla, billi minkejja dan f'ċerti każijiet il-miżuri restrittivi, b'mod partikolari kontra ċerti individwi jista' jkollhom effetti dissważivi u psikoloġiċi;

               J.

               billi d-deċiżjonijiet dwar is-sanzjonijiet mill-UE għandhom jittieħdu biss wara valutazzjoni bir-reqqa dwar il-mod l-iktar effiċjenti biex tinkiseb bidla demokratika fil-pajjiż; billi kull deċiżjoni għandha tkun akkumpanjata b'ġustifikazzjoni korrispondenti;

               K.

               billi l-Unjoni Ewropea għal ħafna mexxejja awtoritarji, u persuni assoċjati magħhom, tirrappreżenta sors ta' attrazzjoni għall-investiment, il-proprjetà u s-servizzi bankarji kif ukoll is-servizzi sanitarji u bħala żona li fiha jgawdu l-libertà li jivvjaġġaw u l-libertà li jonfqu l-ġid tagħhom li ta' sikwit ikun ġie akkwistat b'mod dubjuż;

               L.

               billi l-opportunità għall-mexxejja awtoritarji li jikkonvertu s-setgħa f'ġid personali, spiss inkluż permezz tal-approprjazzjoni indebita jew kontroll personali tal-assi statali, tirrappreżenta inċentiv biex jibqgħu fil-poter u tqawwi l-kapaċità tagħhom li jużurpaw u jkomplu jkunu fil-poter; billi huma meħtieġa studji ulterjuri sabiex tiġi minimizzata kwalunkwe relazzjoni bejn l-għajnuna barranija għall-iżvilupp jew għal skopijiet oħra u l-arrikkiment tal-mexxejja awtoritarji u l-eqreb ċirku tagħhom;

               M.

               billi, mingħajr azzjoni mifthiema, diffiċli tinkiseb informazzjoni preċiża dwar l-assi tal-mexxejja awtoritarji miżmuma fl-UE, u l-UE għandha tinsisti biex tipprova tikseb tali informazzjoni;

               N.

               billi mexxejja suġġetti għal sanzjonijiet ikunu milquta jekk jiġu personalment suġġetti għal pressjoni fil-forma ta' limitazzjonijiet fuq il-ħila tagħhom li jittrasferixxu flus, jinvestu u jaċċessaw l-assi finanzjarji tagħhom, restrizzjonijiet fuq il-prospetti għall-ivvjaġġar, u limitazzjonijiet fuq l-aċċess għal prodotti u servizzi partikolari jew fuq ir-rappreżentanza diplomatika;

               O.

               billi l-multipliċità tal-atturi internazzjonali u reġjonali tirrikjedi djalogu u mekkaniżmi formali u informali għal konsultazzjoni bejn dawk l-atturi;

               P.

               billi aspett essenzjali ta' politika effikaċi fil-konfront ta' reġimi awtoritarji jrid jibbilanċja d-diplomazija ta' koerċizzjoni, inklużi miżuri restrittivi b'komunikazzjoni ċara u għażliet kostruttivi li ma jinvolvux l-użu tal-forza, b'riżorsi tal-UE u tal-Istati Membri fl-ambitu tal-politika barranija bi preferenza tingħata lil djalogu kritiku u progressiv fuq l-iżolament;

               Q.

               billi l-proċedura ta' rieżami, li fiha s-sanzjonijiet jistgħu jiħraxu, jittaffew jew jitneħħew b'reazzjoni għal bidliet fl-azzjonijiet tal-mexxejja mmirati, hija kruċjali sabiex il-miżuri restrittivi jkunu effikaċi, u għandha titmexxa b'mod rigoruż u strateġiku;

               R.

               billi kull miżura restrittiva għandha tikkonforma mad-drittijiet tal-bniedem, id-dritt umanitarju internazzjonali, id-dritt għal proċess ġust, il-proporzjonalità u d-dritt għal rimedju effettiv, u bl-ebda mod m'għandha tippenalizza l-faxex tal-popolazzjoni l-iktar vulnerabbli fil-pajjiżi milquta minn dawn il-miżuri;

               1.

               Jindirizza r-rakkomandazzjonijiet li ġejjin lill-Kunsill:

                     Żvilupp ta' definizzjonijiet iktar ċari

                           (a)

                           biex ikunu żviluppati kriterji ċari għal meta l-miżuri restrittivi għandhom jiġu applikati, l-objettivi għal tali miżuri, il-forma ta' sanzjonijiet li għandha tiġi applikata, linji gwida għall-evalwazzjoni perjodika tagħhom u l-proċedura ta' rieżami li għandha tiġi segwita f'konsultazzjoni mal-Parlament Ewropew; biex jiġu stabbiliti kriterji b'tali mod li jiżdiedu l-konsistenza u l-kredibilità tas-sanzjonijiet tal-UE, filwaqt li titħalla biżżejjed flessibilità fil-livell operattiv, sabiex l-Unjoni tkun tista' tisfrutta l-istrument bħala għodda effikaċi fl-ambitu tal-azzjoni esterna tagħha;

                           (b)

                           biex jiġu definiti b'mod ċar u espliċitu d-destinatarji tas-sanzjonijiet fil-każ ta' stati falluti jew atturi mhux statali, bil-konsapevolezza li ta' sikwit l-istrutturi ma jkunux ċari;

                           (c)

                           biex jiddaħħlu s-sanzjonijiet f'kuntest politiku aktar komprensiva, b'mod li jistabbilixxi l-objettivi speċifiċi fuq perjodu ta' żmien qasir u twil għal proċess ta' demokratizzazzjoni sostenibbli;

                           (d)

                           biex jiġi rikonoxxut li s-sanzjonijiet mhumiex għan fihom infushom u l-akkumpanjament tal-applikazzjoni tagħhom b'paramentri ta' riferiment ċari u fattibbli għat-tneħħija tas-sanzjonijiet;

                           (e)

                           biex jiġi sostnut sistematikament ix-xogħol tal-Qorti Kriminali Internazzjonali billi jiżgura li l-proċeduri u s-sentenzi tal-qorti jitqiesu kif xieraq fl-ambitu tal-politika ta' sanzjonijiet tal-UE;

                           (f)

                           biex jitħeġġew l-Istati Membri tal-UE biex japplikaw il-prinċipju ta' ġurisdizzjoni universali fit-trattament tal-impunità u d-delitti kontra l-umanità, sabiex titjieb is-sistema internazzjonali tal-ġustizzja kriminali;

                     Bini ta' politika effiċjenti fil-qasam tas-sanzjonijiet

                           (g)

                           biex isir impenn favur il-massimizzazzjoni tal-kollaborazzjoni u s-sinerġija fost is-27 Stat Membru, filwaqt li jħeġġiġhom jitkellmu b'vuċi unifikata u konsistenti dwar il-kwistjoni tal-kundanna ta' reġimi awtoritarji permezz ta' approċċ integrat u uniku tal-UE;

                           (h)

                           biex jiġi rikonoxxut li s-sanzjonijiet li ma jkunux ikkoordinati fuq livell internazzjonali jistgħu jkunu ineffiċjenti u kontroproduċenti għall-għanijiet iddikjarati tagħhom, jistgħu idgħajfu t-trasparenza, il-kredibilità u l-koerenza tal-politika Ewropea ta' sanzjonijiet u jistgħu jsaħħu r-reġim fil-mira jew inaqqsu l-marġni relattiv ta' negozjazzjoni u l-kredibilità tal-UE u tal-Istati Membri tagħha mal-istat inkwistjoni; biex jiġu garantiti koordinament u skambju ta' informazzjoni aħjar fost l-Istati Membri permezz ta' proċeduri ċari;

                           (i)

                           biex jiġu implimentati r-reġimi ta' sanzjonijiet eżistenti b'rigorożità u konsistenza, filwaqt li jsir kull sforz biex tiġi evitata aplikazzjoni ta' standards doppji li jestendi l-ambitu sabiex jiġu inklużi każijiet ta' ksur tal-libertajiet fundamentali, u speċjalment tal-libertà reliġjuża u l-libertà ta' espressjoni; biex jiġi żgurat li l-pajjiżi li jappartjenu għaz-Żona Ekonomika Ewropea u l-pajjiżi applikanti għall-adeżjoni mal-Unjoni Ewropea japplikaw ukoll il-miżuri restrettivi u jagħmlu skambju ta' informazzjoni rilevanti mal-Unjoni;

                           (j)

                           biex jintużaw is-sanzjonijiet jew miżuri restrittivi mmirati lejn l-objettiv mixtieq u proporzjonali għalih, bil-għan li jinfluwenza biss il-klassijiet privileġġati responsabbli tar-reġimi repressivi jew kriminali u l-atturi mhux statali responsabbli tal-istati falluti billi jiġi minimizzat, kemm jista' jkun, l-impatt negattiv fuq il-popolazzjonijiet ċivili, speċjalment l-aktar vulnerabbli;

                           (k)

                           biex jiġi garantit li l-għajnuna barranija għall-iżvilupp jew għal skopijiet oħra ma tispiċċax inċentiv għall-arrikkiment ta' mexxejja awtoritarji u l-eqreb ċrieki tagħhom;

                           (l)

                           biex jiġi żgurat li, kull fejn ikun possibbli, il-politika ta' sanzjonijiet tkun applikata flimkien ma' appoġġ għas-soċjetà ċivili fil-pajjiż ikkonċernat; biex jitjiebu l-kwalità u t-trasparenza tal-istadju ta' rappurtar, sabiex l-għajnuna mogħtija tkun tista' tiġi kkwantifikata b'mod preċiż u l-kontribut effettiv tagħha biex jiġu ssodisfatti l-bżonnijiet tas-soċjetà ċivili jiġu valutati b'mod preċiż;

                           (m)

                           biex jiġi żgurat li ma jkun hemm l-ebda standard doppju meta tkun qed tittieħed deċiżjoni dwar miżuri restrittivi jew sanzjonijiet u li dawn ikunu applikati indipendentement mill-interessi politiċi, ekonomiċi u ta' sigurtà;

                           (n)

                           biex jiġi żgurat li l-miżuri restrittivi li jillimitaw l-attivitajiet tas-suq ta' kumpaniji Ewropej f'pajjiżi sottoposti għal sanzjonijiet ma jkunux ta' benefiċċju għal kompetituri minn pajjiżi terzi;

                           (o)

                           biex jiġi żgurat li l-Istati Membri kif ukoll il-Kapijiet tal-Missjonijiet u d-Delegazzjonijiet tal-UE jkunu involuti mill-qrib mal-proċess tat-tfassil, l-implimentazzjoni, il-monitoraġġ u l-evalwazzjoni ta' miżuri restrittivi u l-konsegwenzi tagħhom fil-post billi jipprovdu kontribut għall-valutazzjoni tal-impatt u dan jagħmel il-preżenza tal-UE fil-post fundamentali; biex jiġi żgurat li l-informazzjoni rilevanti tgħaddi fil-ħin lill-Parlament Ewropew;

                           (p)

                           biex jiġi garantit li, fil-pajjiżi li fuqhom jiġu imposti miżuri restrittivi, l-atturi prinċipali li jkunu qed jaħdmu favur id-demokrazija u d-drittijiet tal-bniedem ikunu involuti mill-qrib fil-proċess tat-tfassil, l-implimentazzjoni u l-valutazzjoni tal-miżuri restrittivi;

                           (q)

                           biex l-istrutturi eżistenti fis-SEAE u l-Kummissjoni jiġu inkarigati jwettqu analiżi tas-sitwazzjoni bir-reqqa tal-istruttura ekonomika u tas-soċjetà tal-pajjiż ikkonċernat, qabel u wara l-adozzjoni ta' sanzjonijiet, filwaqt li jiġu eżaminati l-effetti diretti u indiretti tal-miżuri speċifiċi kollha fuq l-isferi politiċi u soċjoekonomiċi tas-soċjetà inkwistjoni, u jitqies ukoll l-impatt fuq il-klassijiet ekonomiċi privileġġati, il-gruppi tas-soċjetà ċivili, l-oppożizzjoni politika u anke l-elementi favur ir-riforma fi ħdan il-gvern;

                           (r)

                           biex it-taqsima Sanzjonijiet tar-RELEX tkun tista' taqdi l-mandat tagħha li tagħmel riċerka dwar l-adozzjoni ta' sanzjonijiet u tiżviluppa l-aħjar prattiki rigward l-applikazzjoni u l-implimentazzjoni ta' miżuri restrittivi, u tirrapporta regolarment lill-Kunsill u lill-Parlament Ewropew dwar ir-riżultati miksuba;

                           (s)

                           biex is-servizzi legali u s-servizzi rilevanti oħra tal-UE jkunu inkarigati jagħtu konsulenza lill-Kunsill dwar il-prekawzjonijiet meħtieġa biex jevitaw l-elużjoni tas-sanzjonijiet minn individwi elenkati;

                           (t)

                           biex is-SEAE u l-Kummissjoni jkunu inkarigati jadottaw approċċ iktar integrat li jaqsam l-esperjenza u l-għarfien fit-tfassil, l-implimentazzjoni u r-rieżami tas-sanzjonijiet;

                           (u)

                           biex il-Kunsill u l-Kummissjoni jkunu inkarigati jallokaw biżżejjed ħin u riżorsi, filwaqt li jimpjegaw esperti mgħarrfa dwar il-pajjiż u persunal li jispeċjalizza fid-drittijiet tal-bniedem għall-analiżijiet li jsiru qabel it-tfassil tas-sanzjonijiet fil-valutazzjoni tal-effikaċja tas-sanzjonijiet;

                           (v)

                           biex il-Kummissjoni u l-Istati Membri jiġu mistiedna jikkoordinaw l-implimentazzjoni ta' embargos fuq l-armi li huma kompetenza tal-Istati Membri;

                           (w)

                           biex il-Kummissjoni u l-Istati Membri jiġu mistiedna jirrapportaw kull sena dwar l-implimentazzjoni tal-isforzi ta' sanzjonijiet u l-effikaċja tagħhom;

                           (x)

                           biex Franza u r-Renju Uniti u kull membru tal-UE li jkun membru mhux permanenti tal-KSNU jitħeġġew li jużaw persważjoni suffiċjenti biex jiżguraw li r-riżoluzzjonijiet tal-KSNU jiġu implimentati b'mod rigoruż u bir-reqqa;

                           (y)

                           biex jitqiesu, fejn ikun xieraq, l-attivazzjoni ta' kwalżoli ta' 'elementi essenzjali' fil-kummerċ bilaterali li jippermettu lill-UE timponi sanzjonijiet minħabba ksur ta' drittijiet tal-bniedem u prinċipji demokratiċi u tiġi segwita politika barranija Ewropea koerenti sabiex jiġu appoġġati l-miżuri mmirati kontra reġimi awtoritarji;

                     Impenn favur politika koerenti ġewwa l-fruntieri tal-UE

                           (z)

                           biex l-Istati Membri tal-UE jimpenjaw tuħhom biex jiddikjaraw meta l-persuni elenkati fil-lista ta' sanzjonijiet ikollhom assi materjali ġewwa l-fruntieri tagħhom, kif ukoll il-valur approssimattiv u l-post ta' dawn l-assi; biex jiġu mistiedna l-Istati Membri tal-UE jikkollaboraw fl-iskambju tal-informazzjoni rilevanti, pereżempju permezz tal-Uffiċċji għall-Irkupru tal-Assi eżistenti kif ukoll permezz tan-Network tal-Interaġenziji Camden għall-Irkupru tal-Assi (CARIN); biex tissaħħaħ il-kooperazzjoni bejn l-Istati Membri tal-UE fl-identifikazzjoni u l-konfiska ta' dawk l-assi;

                           (aa)

                           biex l-Istati Membri tal-UE jimpenjaw ruħhom jiżguraw l-applikazzjoni rigoruża ta' sanzjonijiet finanzjarji mmirati jew miżuri restrittivi bħal pereżempju:

                                       —

                                       bl-estensjoni tad-Direttiva 2005/60/KE dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu sabiex tapplika b'mod obbligatorju għat-tentattivi kollha biex jinfetħu kontijiet bankarji jew jiġu depożitati flus minn dittaturi ssanzjonati jew minn persuni jew entitajiet fiżiċi jew ġuridiċi assoċjati magħhom, minħabba li dawn il-flus huma r-rikavat ta' attività kriminali, serq u approprjazzjoni indebita, u bl-esplorazzjoni ta' għażliet għal mekkaniżmi preventivi oħra intiżi li jrażżnu d-dħul f'istituzzjonijiet finanzjarji tal-UE ta' fondi statali jew assi detenuti indebitament;

                                       —

                                       bir-rifjut ta' self, it-tiħrix ta' miżuri mmirati għal ħlas lura ta' self u l-iffriżar ta' depożiti, sabiex jiġi żgurat li fil-prattika, il-miżuri jimpedixxu lil persuni u entitajiet deżinjati kull aċċess għas-servizzi finanzjarji fil-ġurisdizzjoni tal-UE;

                           (ab)

                           biex jiġi żgurat li l-miżuri restrittivi ekonomiċi u finanzjarji, inklużi s-sanzjonijiet finanzjarji mmirati, jiġu applikati mill-persuni u l-entitajiet kollha li joperaw fl-Unjoni, inklużi ċ-ċittadini ta' pajjiżi terzi, kif ukoll miċ-ċittadini jew entitajiet ekonomiċi tal-Unjoni li joperaw barra mill-fruntieri tal-Unjoni imma li jkunu rreġistrati jew stabbiliti bil-leġiżlazzjoni ta' Stat Membru tal-Unjoni;

                           (ac)

                           biex jiġi żgurat li l-mexxejja li fuqhom kienu imposti sanzjonijiet, u persuni u entitajiet fiżiċi u ġuridiċi assoċjati b'mod ċar magħhom, ikunu strettament ipprojbiti milli jkollhom assi u proprjetà ġewwa l-UE;

                           (ad)

                           biex l-Istati Membri tal-UE jiġu mħeġġa jipprojbixxu lill-iskejjel u l-universitajiet, gruppi ta' riflessjoni u lil istituzzjonijiet akkademiċi oħra milli jaċċettaw finanzjameti, għotjiet jew donazzjonijiet li jkunu ġejjin minn mexxejja ssanzjonati u l-persuni fiżiċi u ġuridiċi assoċjati magħhom u jistabbilixxu t-trasparenza fil-finanzjament privat tagħhom;

                           (ae)

                           biex l-Istati Membri tal-UE jiġu mħeġġa jipprojbixxu lill-assoċjazzjonijiet tal-isport (inklużi l-klabbs tal-futbol) u lill-organizzazzjonijiet tal-karità milli jaċċettaw finanzjamenti, għotjiet jew donazzjonijiet li jkunu ġejjin minn mexxejja ssanzjonati u l-persuni fiżiċi u ġuridiċi assoċjati magħhom;

                           (af)

                           biex l-Istati Membri tal-UE jiġu mħeġġa jirrispettaw b'mod rigoruż il-projbizzjonijiet fuq l-ivvjaġġar li jipprojbixxu persuni li fuqhom ġew imposti sanzjonijiet milli jivvjaġġaw fl-UE għal kwalunkwe skop ħlief minħabba raġunijiet umanitarji;

                           (ag)

                           biex l-Istati Membri tal-UE jiġu mħeġġa jinvestigaw b'mod attiv u, fejn xieraq, jipproċessaw lil persuni jew entitajiet ġuridiċi fl-Ewropa li jkunu għenu lil mexxejja ssanzjonati jew lil persuni assoċjati magħhom jevadu jew jevitaw is-sanzjonijiet imposti legalment fuqhom;

                     Kobor tal-azzjoni

                           (ah)

                           biex l-UE timpenja tuħha tibni appoġġ u koalizzjonijiet internazzjonali għall-politiki tagħha, speċjalment ma' atturi influwenti fir-reġjun inkwistjoni u organizzazzjonijiet internazzjonali, u l-Parlament Ewropew jiġi assoċjat bis-sħiħ fil-proċess;

                           (ai)

                           li l-UE tiġi mħeġġa ssaħħaħ il-leġittimità u tibni appoġġ pubbliku u politiku wiesa' għall-politiki tagħha, inklużi l-miżuri restrittivi u s-sanzjonijiet, fil-livell tal-UE u dak internazzjonali, speċjalment fil-pajjiżi tar-reġimi li fuqhom kienu imposti sanzjonijiet, u l-Parlament Ewropew jiġi assoċjat bis-sħiħ fil-proċess;

                           (aj)

                           li l-UE tiġi mħeġġa tikkoopera, fejn il-Kunsill tas-Sigurtà tan-NU ma jkunx applika sanzjonijiet jew miżuri restrittivi, ma' Stati li jkunu qed japplikaw sanzjonijiet, biex tikkondividi informazzjoni u tikkoordina miżuri sabiex jiġi garantit l-ikbar impatt possibbli fil-livell internazzjonali u tiġi mmassimizzata l-effikaċja tal-applikazzjoni tas-sanzjonijiet Komunitarji;

                           (ak)

                           biex ir-RGħ/VP, il-Kapijiet tal-Missjonijiet u s-SEAE jiġu mistiedna jikkomunkaw b'mod espliċitu lill-mexxejja ssanzjonati liema provvedimenti huma meħtieġa jadottaw, billi jiġu fissati objettivi preċiżi u fattibbli u tiġi offruta assistenza teknika xierqa;

                           (al)

                           biex l-Istati Membri jimpenjaw ruħhom favur skambju ta' informazzjoni dwar l-individwi elenkati, fil-limiti previsti mil-liġi, mal-istati l-oħra, il-korpi rilevanti tal-UE u l-organizzazzjonijiet internazzjonali;

                           (am)

                           biex l-Istati Membri jiġu mistiedna jiżguraw livell raġonevoli ta' aċċess pubbliku għall-informazzjoni dwar miżuri nazzjonali rigward il-miżuri restrittivi applikati;

                           (an)

                           biex il-Kunsill jimpenja ruħu jikkonsulta bis-sħiħ lill-Parlament Ewropew fil-proċess ta' rieżami tas-sanzjonijiet u jitlob il-kontribut mill-Parlament Ewropew għal-linji gwida politiċi u t-tfassil tal-politika ta' sanzjonijiet tal-UE usa';

                           (ao)

                           biex jiġi mfakkar li d-diplomazija ta' koerċizzjoni trid tkun akkumpanjata wkoll minn miżuri pożittivi bħall-għajnuna għall-iżvilupp, kooperazzjoni ekonomika sostenibbli u l-appoġġ għas-soċjetà ċivili;

                           (ap)

                           biex is-sanzjonijiet u l-evalwazzjoni tagħhom jiġu jakkumpanjati minn miżuri bbażati fuq il-kooperazzjoni u d-djalogu mal-organizzazzjonijiet tas-soċjetà ċivili u mal-popli tal-pajjiżi fil-mira, bl-għan li tiġi żviluppata jew imsaħħa kultura ta' rispett għad-demokrazija u d-drittijiet tal-bniedem fil-pajjiż inkwistjoni;

                           (aq)

                           biex isir kull sforz biex jiġu mobilizzati l-assi ffriżati u kkonfiskati sabiex dawn jiġu rimpatrijati kemm jista' jkun malajr fil-pajjiżi rispettivi tagħhom għall-benefiċċju tal-popolazzjoni;

                     *
               * *

               2.

               Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, għal skopijiet ta' informazzjoni, lill-Kummissjoni u lis-SEAE.

      (1)  ĠU L 196, 2.8.2003, p. 45

      (2)  ĠU L 328, 24.11.2006, p. 59

      (3)  ĠU L 23, 27.1.2009, p. 37

      (4)  ĠU C 295 E, 4.12.2009, p. 49

      (5)  ĠU L 309, 25.11.2005, p. 15


title: Il-modalitajiet għall-istabbiliment possibbli ta' Dotazzjoni Ewropea għad-Demokrazija (EED) Rakkomandazzjoni tal-Parlament Ewropew tad- 29 ta' Marzu 2012 lill-Kunsill dwar il-modalitajiet għall-istabbiliment possibbli ta' Dotazzjoni Ewropea għad-Demokrazija (EED) (2011/2245(INI))

text:
               6.9.2013

               MT

               Il-Ġurnal Uffiċjali tal-Unjoni Ewropea

               CE 257/13

         Il-Ħamis 29 ta’ Marzu 2012Il-modalitajiet għall-istabbiliment possibbli ta' Dotazzjoni Ewropea għad-Demokrazija (EED)
   P7_TA(2012)0113
   Rakkomandazzjoni tal-Parlament Ewropew tad-29 ta' Marzu 2012 lill-Kunsill dwar il-modalitajiet għall-istabbiliment possibbli ta' Dotazzjoni Ewropea għad-Demokrazija (EED) (2011/2245(INI))
   2013/C 257 E/03

      Il-Parlament Ewropew,

               —

               wara li kkunsidra l-proposta għal rakkomandazzjoni lill-Kunsill minn Alexander Graf Lambsdorff, f’isem il-Grupp ALDE, dwar il-modalitajiet għall-istabbiliment possibbli ta' Dotazzjoni Ewropea għad-Demokrazija (B7-0391/2011),

               —

               wara li kkunsidra r-riżoluzzjoni tiegħu tas-7 ta’ Lulju 2011 dwar il-politiki esterni tal-UE favur id-demokratizzazzjoni (1),

               —

               wara li kkunsidra l-Artikoli 2, 6, 8 u 21 tat-Trattat dwar Unjoni Ewropea,

               —

               wara li kkunsidra r-riżoluzzjoni tiegħu tal-14 ta’ Diċembru 2011 dwar ir-rieżami tal-Politika Ewropea tal-Viċinat (2) u b’mod partikolari l-paragrafu 10 tagħha,

               —

               wara li kkunsidra r-riżoluzzjonijiet tiegħu tas-7 ta’ April 2011 dwar ir-reviżjoni tal-Politika Ewropea tal-Viċinat – Dimensjoni tal-Lvant (3) u dwar ir-rieżami tal-Politika Ewropea tal-Viċinat – Dimensjoni tan-Nofsinhar (4),

               —

               wara li kkunsidra r-riżoluzzjoni tiegħu tas-16 ta' Diċembru 2010 dwar ir-Rapport Annwali 2009 dwar id-Drittijiet tal-Bniedem fid-Dinja fl-2009 u l-politika tal-UE dwar il-kwistjoni (5),

               —

               wara li kkunsidra r-riżoluzzjoni tiegħu tal-25 ta' April 2002 dwar il-komunikazzjoni mill-Kummissjoni lill-Kunsill u lill-Parlament Ewropew dwar is-sehem tal-Unjoni Ewropea fil-promozzjoni tad-drittijiet tal-bniedem u d-demokratizzazzjoni fil-pajjiżi terzi (6),

               —

               wara li kkunsidra r-Regolament (KE) Nru 1889/2006 tal-Parlament Ewropew u tal-Kunsill tal-20 ta’ Diċembru 2006 dwar l-istabbiliment ta’ strument ta’ finanzjament għall-promozzjoni tad-demokrazija u tad-drittijiet tal-bniedem madwar id-dinja (EIDHR) (7),

               —

               wara li kkunsidra l-ftehimiet kollha bejn l-UE u pajjiżi terzi u l-klawsoli dwar id-drittijiet tal-bniedem u d-demokrazija inklużi fihom,

               —

               wara li kkunsidra l-konklużjonijiet tal-Kunsill tat-18 ta’ Mejju 2009 dwar l-appoġġ għall-governanza demokratika: lejn titjib tal-qafas tal-UE,

               —

               wara li kkunsidra t-tliet settijiet ta' konklużjonijiet tal-Kunsill: dawk tat-22 ta' Ottubru 2009 dwar l-appoġġ għad-demokrazija fir-relazzjonijiet esterni tal-UE, tat-13 ta' Diċembru 2010 dwar ir-rapport tal-progress 2010 u lista ta’ pajjiżi pilota u dawk tal-20 ta' Ġunju 2011 dwar il-Politika Ewropea tal-Viċinat,

               —

               wara li kkunsidra l-komunikazzjoni konġunta mill-Kummissjoni u mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà tal-25 ta' Mejju 2011 'Risposti ġodda għal Viċinat fi trasformazzjoni' (COM(2011)0303),

               —

               wara li kkunsidra l-komunikazzjoni konġunta mill-Kummissjoni bit-titolu 'Sħubija għad-demokrazija u l-prosperità komuni fin-nofsinhar tal-Mediterran' (COM(2011)0200),

               —

               wara li kkunsidra l-Konklużjonijiet tal-Kunsill għall-Affarijiet Barranin dwar il-Politika Ewropea tal-Viċinat adottati fl-20 ta' Ġunju 2011, fit-3101 laqgħa tiegħu,

               —

               wara li kkunsidra l-Konklużjonijiet tal-Kunsill għall-Affarijiet Barranin dwar id-Dotazzjoni Ewropea għad-Demokrazija adottati fl-1 ta’ Diċembru 2011, fit-3130 laqgħa tiegħu,

               —

               wara li kkunsidra l-istrumenti tematiċi u ġeografiċi finanzjarji tal-Kummissjoni rigward id-demokratizzazzjoni u d-drittijiet tal-bniedem (bħall-Istrument Ewropew għad-Demokrazija u għad-Drittijiet tal-Bniedem (EIDHR), u l-Istrument Ewropew ta' Viċinat u Sħubija (ENPI), eċċ.),

               —

               wara li kkunsidra l-ittra ta’ appoġġ għall-istabbiliment tal-EED mibgħuta lill-President tal-PE Jerzy Buzek u lir-Rappreżentant Għoli/Viċi President Catherine Ashton, bid-data tal-25 ta' Novembru 2011,

               —

               wara li kkunsidra l-Artikoli 121(3) u 97 tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat għall-Iżvilupp (A7-0061/2012),

               A.

               billi t-Trattati tal-Unjoni jħaddnu d-drittijiet universali tal-bniedem u d-demokrazija bħala valuri fundaturi tal-Unjoni u bħala prinċipji u objettivi tal-azzjoni esterna tal-Unjoni;

               B.

               billi l-Artikolu 8 tat-Trattat dwar il-Funzjonament tal-Unjoni Ewropea jistabbilixxi l-prinċipju tal-integrazzjoni tal-ugwaljanza bejn is-sessi, billi jiddikjara li l-Unjoni għandha fl-azzjonijiet kollha tagħha tfittex li telimina l-inugwaljanzi, u li tinkoraġixxi ugwaljanza, bejn l-irġiel u n-nisa;

               C.

               billi fl-Aġenda ta’ Azzjoni għall-Appoġġ tad-Demokrazija fir-Relazzjonijiet Esterni tal-UE, il-Kunsill afferma r-rieda tiegħu li jtejjeb il-koerenza u l-effikaċja tal-appoġġ tiegħu, iżda billi sar progress limitat f’dan is-sens;

               D.

               billi l-Parlament laqa' l-inizjattiva tal-istabbiliment tal-Fond Ewropew għad-Demokratizzazzjoni fir-riżoluzzjoni tiegħu tas-7 ta' Lulju 2011 dwar il-politiki esterni tal-UE favur id-Demokratizzazzjoni;

               E.

               billi l-istabbiliment tal-EED kien appoġġat fl-ittra mibgħuta lill-President tal-PE Jerzy Buzek u lir-RGħ/VP Catherine Ashton minn bosta difensuri magħrufa tad-drittijiet tal-bniedem inklużi r-rebbieħa tal-Premju Sakharov Aung San Suu Kyi u Alaksandr Milinkievic;

               F.

               billi l-UE u l-Istati Membri tagħha għadhom ma ttraduċewx f'azzjoni approċċ verament koerenti u strateġiku għall-kwistjonijiet ta' demokratizzazzjoni li jirrikonoxxi l-appoġġ għad-demokrazija bħala kwistjoni importanti fiha nfisha;

               G.

               billi n-nisa għandhom rwol ewlieni fil-proċessi ta’ demokratizzazzjoni u fis-suċċess ta' movimenti soċjali;

               H.

               billi l-avvenimenti tar-'Rebbiegħa Għarbija' wrew il-ħtieġa ta' impenn strateġiku urġenti min-naħa tal-UE ma' pajjiżi awtoritarji u ma' dawk li qed iħabirku għar-riformi demokratiċi, ibbażat fuq approċċ ġdid u differenti sabiex terġa' tkun stabbilita l-kredibilità u tingħata assistenza f’waqtha lill-proċess ta' tranżizzjoni għad-demokrazija; billi l-istabbiliment tad-Dotazzjoni Ewropea għad-Demokrazija jista’ jkun wieħed mill-aktar risponsi tanġibbli mill-UE għall-isfidi tad-demokratizzazzjoni, fil-viċinat tagħna u lil hinn;

               I.

               billi l-avvenimenti reċenti fl-Afrika ta’ Fuq u fil-Lvant Nofsani wrew li n-nisa huma atturi determinanti għall-bidla demokratika u li d-drittijiet tan-nisa jinkisru ta' sikwit, bin-nisa jitqiegħdu f’riskju akbar ta’ faqar u ta’ marġinalizzazzjoni fil-ħajja politika, soċjali u ekonomika ta’ pajjiżhom;

               J.

               billi l-irvelli fl-Afrika ta’ Fuq u fil-Lvant Nofsani jenfasizzaw l-urġenza li tkun indirizzata l-instabilità u r-reġimi mhux demokratiċi fil-viċinat tal-UE bħala rilevanti għas-sigurtà u l-istabilità proprja tal-Ewropa;

               K.

               billi l-approċċ imsaħħaħ għall-appoġġ tad-demokrazija u d-drittijiet tal-bniedem żviluppa fil-kuntest tal-Politika Ewropea tal-Viċinat u tal-Aġenda tal-UE għall-Bidla jeħtieġ li jkun akkumpanjat minn kapaċità ikbar għal reazzjoni kemm rapida u kemm konsistenti għall-iżviluppi li jikkonċernaw id-demokrazija u l-istat tad-dritt;

               L.

               billi l-Istrument Ewropew għad-Demokrazija u d-Drittijiet tal-Bniedem (EIDHR) jiffoka fuq miżuri urġenti fir-rigward tad-difensuri tad-drittijiet tal-bniedem li jinsabu fil-periklu, inklużi ġurnalisti u figuri tal-oppożizzjoni, u fuq miżuri maħsuba għal perjodu ta' żmien itwal li jikkomplementaw l-istrumenti ġeografiċi eżistenti tal-UE;

               M.

               billi l-partiti politiċi, il-personalitajiet politiċi eminenti (bħad-dissidenti, il-figuri tal-oppożizzjoni, il-mexxejja ta' organizzazzjonijiet taż-żgħażagħ), il-movimenti soċjali, ir-rappreżentanti tas-soċjetà ċivili, il-qasam kulturali u l-midja (eż: ġurnalisti, bloggers, attivisti tal-midja soċjali u artisti) b’aġenda ċara bl-għan tat-titjib tad-demokrazija għad għandhom rwol ċentrali f'kull demokrazija u proċess ta' demokratizzazzjoni; billi, minħabba nuqqas ta' riżorsi, mandat ristrett u proċeduri twal tal-EIDHR, l-appoġġ għal dawn l-atturi fil-passat kien limitat;

               N.

               billi l-Kunsill għall-Affarijiet Barranin appoġġa l-inizjattiva li tinħoloq Dotazzjoni Ewropea għad-Demokrazija (EED); billi l-ħidma miexja b’pass mgħaġġel lejn l-istabbiliment tagħha u hemm il-bżonn urġenti li jintlaħaq ftehim dwar l-aspetti operazzjonali;

               1.

               Jindirizza din ir-rakkomandazzjoni li ġejja lill-Kunsill, u jħeġġu biex:

                           (a)

                           jiżgura li l-EED tiġġenera approċċ tal-UE iktar strateġiku u politiku min-naħa tal-UE għall-appoġġ għad-demokrazija, billi tipprovdi għajnuna speċifika għall-kuntest, flessibbli, f'waqtha u minn isfel għal fuq bi programazzjoni rapida fejn din tkun meħtieġa biex tiffaċilita t-transizzjoni demokratika fil-pajjiżi sħab;

                           (b)

                           juri li, sabiex jinkisbu l-objettivi spjegati hawn fuq, il-ħolqien ta’ Fond ġdid hu aktar adegwat u aktar effikaċi minn rieżami tal-istrumenti eżistenti, u b'mod partikulari l-EIDHR;

                           (c)

                           jiċċara l-missjoni u l-valuri tal-EED sabiex ikun żgurat li jkun hemm kriterji ċari għall-għażla tal-benefiċjarji, b’mod partikolari rigward il-metodoloġija tal-proċess ta’ għażla;

                           (d)

                           jenfasizza l-koerenza u l-effettività tal-appoġġ tad-demokrazija tal-UE kif stipulat fl-Aġenda ta’ Azzjoni għall-Appoġġ tad-Demokrazija fir-Relazzjonijiet Esterni tal-UE u jagħti mandat u jorganizza l-EED f’dan l-ispirtu;

                           (e)

                           jitlob li l-EED tiggarantixxi l-prinċipju ta’ sjieda nazzjonali ta’ proċessi demokratiċi u li l-bini tad-demokrazija jitwettaq permezz tat-tisħiħ tal-bażijiet tas-soċjetà, sal-ogħla organi tal-gvern;

                           (f)

                           jiżgura li l-EED, waqt li tħeġġeġ 'demokrazija fonda u sostenibbli' f'pajjiżi f'fażi ta' qabel it-transizzjoni, ta’ transizzjoni u ta' wara t-transizzjoni, bl-attenzjoni ewlenija, għalkemm mhux esklużiva, tagħha ffukata fuq il-Viċinat Ewropew, tirċievi mandat iffukat, li jippermettilha tikkomplementa l-miżuri ta' appoġġ għad-demokrazija minn strumenti oħra u li jenfasizza l-valur miżjud tal-entità l-ġdida;

                           (g)

                           jikseb esperjenzi ta’ valur permezz ta’ attenzjoni inizjali (għalkemm mhux esklużiva) fuq il-Viċinat Ewropew;

                           (h)

                           jiggarantixxi li l-EED jkollha rwol sinerġetiku u komplementari għax-xogħol imwettaq mill-istituzzjonijiet tal-UE, inklużi l-Parlament Ewropew, l-Istati Membri tal-UE, l-aġenziji tagħhom u l-fondazzjonijiet li jiffinanzjaw, waqt li taħdem mill-qrib magħhom, toħloq sħubiji u tevita d-duplikazzjoni; ifittex il-komplementarjetà u l-koordinazzjoni mill-qrib mal-Fondazzjoni Anna Lindh, partikolarment sabiex tkun promossa d-demokrazija fil-Mediterran;

                           (i)

                           jiżgura li l-EED tipprovdi valur miżjud billi tikkomplementa u ma tidduplikax ma jew tillimita l-attivitajiet ta' strumenti eżistenti ta' finanzjament, partikolarment l-EIDHR u l-Istrument għall-Istabbiltà (IfS); jinnota li l-EED tista' tniedi proġetti li iktar tard jistgħu jitkomplew mill-EIDHR jew mill-istrumenti ġeografiċi, u b'hekk jinħoloq kamp ta' azzjoni komuni ta’ programmazzjoni li jiżgura l-koerenza u s-sostenibbiltà fuq perjodu ta' żmien itwal;

                           (j)

                           jiddefinixxi metodoloġija preċiża sabiex ikun evitat kull irduppjar bejn l-istrumenti finanzjarji, ix-xibka kumplessa tal-istrutturi Komunitarji u parlamentari (OPPD, ECG, eċċ.) responsabbli mid-drittijiet tal-bniedem, u l-EED qabel ma jinbeda kwalunkwe xogħol fuq il-proġett;

                           (k)

                           jiżgura fil-livell ta' ppjanar strateġiku li l-EED tikkoopera mal-istrumenti u l-istrutturi l-oħra tal-UE impenjati fil-ħidma għad-drittijiet tal-bniedem u d-demokrazija, speċjalment l-EIDHR, l-IfS, is-CSF u l-istrumenti ġeografiċi; jiżgura ġestjoni finanzjarja tajba u trasparenti u spejjeż amministrattivi u ta' transazzjonijiet baxxi; iżomm f'moħħu l-importanza tal-metodu Komunitarju, bil-Kummissjoni tiġi mistiedna teżamina malajr kemm jista' jkun kif l-istrumenti tal-UE fil-futur jistgħu jipprovdu mekkaniżmi ta' reazzjoni iktar rapidi u kif u meta jista' jitwaqqaf fond fiduċjarju tal-UE jekk il-bażi legali xierqa tiġi stabbilita fir-Regolament Finanzjarju l-ġdid; jiżgura li jekk il-baġit tal-UE jikkontribwixxi għall-iffinanzjar tal-EED, dan ma jsirx a spejjeż tar-riżorsi diġà limitati tal-EIDHR;

                           (l)

                           iqiegħed lill-EED f'pożizzjoni li tkun tista' taġixxi fi tliet stadji: il-fażijiet ta' qabel, matul u wara transizzjoni, u li tniedi proġetti u soluzzjonijiet u ideat innovattivi fil-post li s'issa ma setgħux ikunu appoġġati mill-UE għal raġunijiet ta' limiti proċedurali jew mitigazzjoni tar-riskju; jimmudella l-EED, barra minn hekk, b'tali mod li tkun inqas avversa għar-riskju waqt li tirrispetta r-Regolament Finanzjarju tal-UE;

                           (m)

                           jitlob li tkun żgurata l-imparzjalità tal-Missjonijiet tal-UE għall-Osservazzjoni Elettorali, u għaldaqstant iqis li l-EED ma għandhiex tinkludi dawn il-missjonijiet fost l-attvitajiet għall-promozzjoni tad-demokrazija tagħha;

                           (n)

                           jindirizza, fl-istadji bikrija ta' finanzjament għall-pajjiż speċifiku, grupp wiesa' ta' benefiċjarji potenzjali, inklużi atturi politiċi favur id-demokrazija ewlenin (eż: atturi politiċi emerġenti, movimenti qrib iċ-ċittadini u NGOs mhux irreġistrati, u trejdjunjins), gruppi li jgħassu d-drittijiet taċ-ċittadini, informaturi, attivisti politiċi individwali, atturi ġodda fil-midja (bloggers u oħrajn), organizzazzjonijiet tad-drittijiet tal-minoranzi u think tanks, sabiex jippermetti l-EED tappoġġa firxa wiesgħa ta' atturi lokali li jkunu qed jaħdmu għar-riformi demokratiċi; jipprovdi appoġġ għall-atturi politiċi u movimenti msemmija hawn fuq b’mod pluralista;

                           (o)

                           jiżgura li l-EED tagħti attenzjoni speċjali lill-parteċipazzjoni tan-nisa fil-proċess ta' riforma demokratika, billi jappoġġa l-organizzazzjonijiet u l-proġetti tan-nisa f'oqsma sensittivi għall-ġeneru bħall-ġlieda kontra l-vjolenza, il-ġenerazzjoni tal-impjieg, il-parteċipazzjoni politika, l-estensjoni tal-aċċess indaqs għall-ġustizzja u l-edukazzjoni għan-nisa u l-bniet, u l-prevenzjoni tal-ksur tad-drittijiet tan-nisa jew it-tmiem tal-ksur eżistenti;

                           (p)

                           iqis essenzjali li l-EED tagħti appoġġ multipartitiku lil assoċjazzjonijiet f’pajjiżi fi transizzjoni, b'kunsiderazzjoni għar-rwol tagħhom bħala atturi ewlenin fid-demokrazija u sabiex ikunu jistgħu jgħinu fil-kisba ta' kunsens nazzjonali;

                           (q)

                           jagħti lill-EED is-setgħa li tagħti direttament lill-benefiċjarji l-għotjiet li jkunu intiżi għalihom, b'mod mhux diskriminatorju u b'konsultazzjoni mad-delegazzjonijiet tal-UE fil-post, u, possibilment, permezz ta' fondazzjonijiet politiċi u NGOs b'rekord bil-provi ta' ħidma b'suċċess fil-qasam tal-appoġġ għad-demokrazija; partikolarment fil-bidu, jiżgura li l-għoti mill-ġdid ta' riżorsi jkun mekkaniżmu effettiv biex l-EED taħdem ma' sieħba fil-post li jkollhom l-għarfien u l-infrastruttura lokali meħtieġa u jgawdu l-fiduċja tan-nies lokali; jinnota li l-għoti mill-ġdid ta' riżorsi, sakemm ikunu jirrispetta l-pluralità politika fil-livell tal-UE u jopera permezz ta' benefiċjarji ewlenin, inaqqas kemm il-piż amministrattiv fuq l-EED u kemm ir-riskji potenzjali;

                           (r)

                           jiżgura li l-UE teżerċita influwenza politika proporzjonali għall-kontribut baġitarju tagħha; jistabbilixxi struttura ta' governanza sempliċi, trasparenti u politikament rappreżentattiva, li tipprovdi taħlita bbilanċjata u kosteffikaċi bejn ir-rappreżentanti tal-Istati Membri u l-istituzzjonijiet tal-UE, inkluż il-Parlament, u esperti indipendenti u prattikanti; isib bilanċ ċar bejn l-awtonomija u l-indipendenza tal-EED u r-responsabilità tagħha lejn min jiffinanzjaha, u jiżgura l-ogħla grad possibbli ta’ integrità finanzjarja fil-kontabilità, b’attenzjoni speċjali biex ikun żgurat li l-fondi ma jintilfux minħabba l-korruzzjoni u li l-ebda fondi ma jitħallsu lil kwalunkwe persuna jew entità bi kwalunkwe rabta ma’ organizzazzjonijiet kriminali jew terroristiċi;

                           (s)

                           jibni fl-EED mezzi xierqa għall-kooperazzjoni u koordinazzjoni strutturati mal-atturi bbażati fi Brussell u fil-kamp; jipprovdi għall-kooperazzjoni mill-qrib bejn il-Kumitat Eżekuttiv u l-persunal tal-EED futuri u s-Servizz Ewropew għall-Azzjoni Esterna (SEAE), u l-Kummissjoni u l-Parlament dwar l-istrateġiji, l-objettivi u l-inizjattivi tal-istrumenti rispettivi tal-UE, kif ukoll għal djalogu strutturat mad-delegazzjonijiet tal-UE u l-ambaxxati tal-Istati Membri fil-post;

                           (t)

                           jiżgura li l-EED jkollha rabtiet b'saħħithom mal-gruppi benefiċjarji u tikkonsulta magħhom regolarment, iżda mingħajr ma jkollha uffiċċji reġjonali, minflok għandha toqgħodt fuq organizzazzjonijiet lokali jew esperti u prattikanti indipendenti li jkunu ġew eżaminati bir-reqqa biex ikun żgurat li ma jkollhom l-ebda rabtiet ma' organizzazzjonijiet kriminali jew terroristiċi;

                           (u)

                           jibni l-EED bħala struttura amministrattivament ħafifa, flessibbli u effiċjenti, ibbażata fi Brussell, b'mekkaniżmi ta' għoti ta' finanzjament mingħajr komplikazzjonijiet; l-applikanti m'għandux ikollhom jgħaddu minn proċeduri twal u ineffiċjenti ta' talbiet għall-offerti; il-kofinanzjament mill-benefiċjarji m'għandux ikun prerekwiżit għall-finanzjament; l-għoti ta’ finanzjament għandu, madankollu, jiddependi fuq il-konformità ma’ kriterji stretti u ċari, u l-lista ta’ benefiċjarji għandha tkun pubblika sakemm ma tkunx ta' periklu għas-sigurtà tagħhom; salvagwardji xierqa għandhom ikunu implimentati sabiex ikunu evitati l-frodi u l-użu ħażin tal-fondi:

                           (v)

                           jiżgura li tkun stabbilita sistema ta’ monitoraġġ adegwata biex tevalwa l-effettività tal-finanzjament mogħti;

                           (w)

                           iqis, madankollu, li għandha tingħata prijorità għat-twaqqif tal-EED bħala strument ta' finanzjament estern tal-UE fil-qafas istituzzjonali tal-Unjoni, sabiex ikun żgurat li l-Parlament ikun jista' jeżerċita s-setgħat leġiżlattivi u baġitarji tiegħu b'rabta tal-kontribut u l-attivitajiet ta' programmazzjoni tal-UE:

                           (x)

                           iggarantixxi li l-kontribut tal-UE għall-baġit tal-EED jingħata f'konformità sħiħa mal-prinċipji ta’ prattiki finanzjarji tajba, u jkun amministrat minn persunal imħarreġ tajjeb fl-applikazzjoni tar-Regolament Finanzjarju b'rabta mal-baġit tal-UE, u li l-Parlament ikun jisa jeżerċita kontroll leġiżlattiv u baġitarju sħiħ, inkluża l-possibilità ta' monitoraġġ u skrutinju mill-awtorità baġitarja fuq il-mod kif jintużaw dawn il-fondi;

                           (y)

                           jiggarantixxi li l-Parlament ikun jista' jeżerċita rwol ta' superviżjoni politika ġenerali fuq l-attivitajiet u l-programmazzjoni tal-EED u jiżgura li l-implimentazzjoni tal-miżuri li tieħu tkun immonitorjata u evalwata minn parti terza indipendenti, inter alia billi jiżgura li l-Parlament jinżamm infurmat permezz tar-rapporti annwali tal-EED; jippermetti lill-Parlament biżżejjed spazju biex jippermettilu jikkontribwixxi tul il-fażi ta' programmazzjoni, jistabbilixxi prijoritajiet u linji ta' azzjoni strateġika, jaqsam is-setgħa kreattiva u l-esperjenza transnazzjonali tiegħu miksuba mill-Istati Membri b'appoġġ għall-proċessi ta’ demokratizzazzjoni lil hinn mill-fruntieri tal-Ewropa;

                           (z)

                           jiżgura li l-Parlament ikun involut u kkonsultat matul il-proċess kollu tal-attivazzjoni u l-implimentazzjoni tal-EED, inter alia, permezz ta' selezzjoni ta' numru ta' MPE politikament bilanċjati fuq il-Bord tal-Gvernaturi u l-Kumitat Eżekuttiv tagħha, jeżamina mill-ġdid il-kompożizzjoni tal-Bord tal-Gvernaturi u jiżgura li l-Istati Membri jkunu rrappreżentati permezz tal-Kunsill, u jżid il-parteċipazzjoni tal-Parlament fil-bord ta' tmexxija ta' dan l-istrument, sabiex tkun garantita l-influwenza xierqa f'konformità mar-responsabilità tal-Parlament bħala wieħed mid-dirgħajn tal-awtorità baġitarja tal-UE; jippermetti lill-Parlament jagħti l-kontribuzzjoni tiegħu għad-definizzjoni tal-linji gwida politiċi u strateġiċi, il-prijoritajiet, ir-riżultati mistennija u l-allokazzjonijiet finanzjarji li se jkunu l-pedament tal-attivitajiet tad-dotazzjoni b'mod sinifikattiv u sistematiku;

                           (aa)

                           iżomm dejjem taħt eżami l-impatt u r-rendiment tal-EED u l-valur miżjud tagħha vis-à-vis l-istrumenti tal-UE u s-sostenibbilità tal-azzjonijiet iffinanzjati; jiġbed konklużjonijiet xierqa u, jekk ikun meħtieġ, jaġġusta l-qies, l-istruttura, il-mekkaniżmu ta' finanzjament u l-eżekuttiv tagħha konsegwentement; jiżgura li r-riżultati ta' evalwazzjonijiet bħal dawn jintbagħtu lill-Parlament;

               2.

               Jagħti istruzzjonijiet lill-President tiegħu sabiex jgħaddi din ir-rakkomandazzjoni lill-Kunsill u, għal skopijiet ta' informazzjoni, lill-Kummissjoni u lill-Istati Membri.

      (1)  Testi adottati, P7_TA(2011)0334.

      (2)  Testi adottati, P7_TA(2011)0576.

      (3)  Testi adottati, P7_TA(2011)0153.

      (4)  Testi adottati, P7_TA(2011)0154.

      (5)  Testi adottati, P7_TA(2010)0489.

      (6)  ĠU C 131 E, 5.6.2003, p. 147.

      (7)  ĠU L 386, 29.12.2006, p. 1.


title: Rakkomandazzjoni tal-Kummissjoni tat- 28 ta' Marzu 2007 dwar is-sorveljanza tal-preżenza ta' furan fil-prodotti ta' l-ikel Test b'rilevanza għaż-ŻEE

text:
               24.8.2007

               MT

               Il-Ġurnal Uffiċjali ta’ l-Unjoni Ewropea

               416

         RAKKOMANDAZZJONI TAL-KUMMISSJONI
   tat-28 ta' Marzu 2007
   dwar is-sorveljanza tal-preżenza ta' furan fil-prodotti ta' l-ikel
   (Test b'rilevanza għaż-ŻEE)
   (2007/196/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b'mod partikolari t-tieni inċiż ta' l-Artikolu 211 tiegħu,
   Billi,

               (1)

               F'Mejju ta' l-2004 l-US Food and Drug Administration (FDA) ippublikat ir-riżultati ta' stħarriġ li jirrigwarda l-preżenza ta' furan fi prodotti li jgħaddu minn trattament ta' sħana. Livelli ta' furan instagħbu f'varjetà ta' prodotti ta' l-ikel (p.eż. prodotti ta' l-ikel fil-bottijiet jew vażetti, ikel għat-trabi, kafe', sopop u zlazi, eċċ.)

               (2)

               Il-Bord Xjentifiku dwar in-niġġiesa fil-Katina Alimentari ta' l-Awtorità Ewropea dwar is-Sigurtà Alimentari (European Food Safety Authority – EFSA) ikkunsidra dawk ir-riżultati bħala kwistjoni urġenti u fassal rapport xjentifiku dwar furan fl-ikel fis-7 ta' Diċembru 2004.

               (3)

               F'dan ir-rapport l-EFSA kkonkludiet li mid-data disponibbli bħalissa jidher li hemm differenza relattivament żgħira bejn espożizzjoni possibbli tal-bniedem u dożi f'annimali ta' sperimentazzjoni li jipproduċu effetti karċinoġeni u li valutazzjoni tar-riskju ta' min jorbot fuqha tkun teħtieġ aktar data kemm dwar it-tossiċità kif ukoll l-espożizzjoni.

               (4)

               Jeħtieġ li tiġi ġġenerata data ta' min jorbot fuqha mal-Komunità Ewropea kollha dwar livelli ta' furan fil-prodotti ta' l-ikel bi trattament ta' sħana sabiex l-EFSA tkun tista' twettaq valutazzjoni tar-riskju ta' min jorbot fuqha. Għandha tingħata attenzjoni speċjali għall-ġbir tad-data matul is-snin 2007 u 2008. Wara dan, il-ġbir tad-data għandu jissokta fuq bażi ta' rutina.

               (5)

               Id-data għandha tinġabar fuq prodotti ta' l-ikel kummerċjali kif mixtrija mingħajr ma titqies it-tħejjija ta' wara (p.eż. it-trab tal-kafe', il-meraq tal-frott, vażetti u bottijiet mhux imsaħħna qabel il-konsum) u prodotti ta' l-ikel kummerċjali analizzati bħala kkunsmati wara aktar tħejjija, fil-laboratorju (p.eż. kafe' msajjar, prodotti fil-bottijiet u vażetti msaħħna qabel il-konsum). F'dan l-aħħar każ, it-tħejjija għandha tkun skond l-istruzzjonijiet fuq it-tabella, jekk ikunu disponibbli. L-ikel imħejji d-dar fuq il-bażi ta' ingredjenti friski (p.eż. soppa tal-ħaxix magħmula minn ħaxix frisk, Irish stew imsajjar id-dar) m'għandux ikun suġġett għal dan il-programm ta' sorveljanza peress li l-effetti tad-drawwiet ta' tisjir fid-dar fuq il-livelli ta' furan fil-prodotti ta' l-ikel jista' jsir stħarriġ aħjar dwarhom fi proġett ta' riċerka.

               (6)

               Sabiex ikun żgurat li l-kampjuni huma rappreżentattivi tal-grupp ta' kampjuni, il-proċeduri ta' teħid ta' kampjuni stabbiliti fil-Parti B ta' l-Anness tar-Regolament tal-Kummissjoni Nru 333/2007 tat-28 ta' Marzu 2007 dwar il-metodi ta' teħid ta' kampjuni u l-analiżi għall-kontroll uffiċjali tal-livelli ta' ċomb, kadmju, merkurju, landa inorganika, 3-MCPD u benzo(a)pyrene fil-prodotti ta' l-ikel (1) għandhom jiġu segwiti. L-analiżi ta' kampjuni għandha titwettaq skond il-punti 1 u 2 ta' l-Anness III tar-Regolament (KE) Nru 882/2004 tal-Parlament Ewropew u l-Kunsill tad-29 ta' April 2004 dwar kontrolli uffiċjali biex tkun żgurata l-verifika ta' konformità mal-liġi dwar l-għalf u l-ikel, ir-regoli dwar is-saħħa u l-benessri ta' l-annimali (2).

               (7)

               Huwa importanti li r-riżultati analitiċi u tagħrif speċifiku addizzjonali meħtieġ għall-evalwazzjoni tar-riżultati jsir rapport dwarhom fuq bażi regolari lill-EFSA. Il-format tar-rapportaġġ għandu jitfassal mill-EFSA. Il-kompilazzjoni tad-data f'databajż se tiġi żgurata mill-EFSA.

         B'DAN TIRRAKKOMANDA:

               1.

               Li l-Istati Membri jwettqu matul is-snin 2007 u 2008 sorveljanza fuq il-preżenza ta' furan fil-prodotti ta' l-ikel li jkunu għaddew minn trattament ta' sħana. Is-sorveljanza għandha tinkludi prodotti ta' l-ikel kummerċjali kif mixtrija mingħajr ma titqies kull tħejjija oħra (3) u prodotti ta' l-ikel kummerċjali analizzati bħala kkonsmati wara aktar tħejjija fil-laboratorju (4).

               2.

               L-Istati Membri jipprovdu fuq bażi regolari lill-EFSA d-data ta' sorveljanza bit-tagħrif u fil-format kif stabbilit mill-EFSA.

               3.

               Li l-Istati Membri jimxu fuq il-proċeduri tat-teħid ta' kampjuni kif stabbiliti fil-parti B ta' l-Anness għar-Regolament (KE) Nru 333/2007 sabiex jiżguraw li l-kampjuni huma rappreżentattivi tal-lott li tiegħu ttieħdu l-kampjuni. It-tħejjija tal-kampjun qabel l-analiżi għandha titwettaq bir-reqqa meħtieġa biex ikun żgurat li l-kontenut ta' furan tal-kampjun ma jinbidilx.

               4.

               Li l-Istati Membri jwettqu l-analiżi ta' furan skond il-punti 1 u 2 ta' l-Anness III tar-Regolament (KE) Nru 882/2004.

      Magħmul fi Brussell, 28 ta' Marzu 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  Ara paġna 29 ta' dan il-Ġurnal Uffiċjali.

      (2)  ĠU L 165, 30.4.2004, p. 1, kif korreġuta bil-ĠU L 191, 28.5.2004, p. 1. Ir-Regolament kif emendat l-aħħar bir-Regolament tal-Kunsill (KE) Nru 1791/2006 (ĠU L 363, 20.12.2006, p. 1).

      (3)  Prodotti ta' l-ikel kummerċjali kif mixtrija mingħajr ma titqies kull preparazzjoni oħra: p.eż. trab tal-kafe', meraq, vażetti u bottijiet mhux imsaħħna qabel il-konsum.

      (4)  Prodotti ta' l-ikel kummerċjali analizzati bħala kkunsmati wara aktar preparazzjoni fil-laboratorju: p.eż. kafe' msajjar, prodotti fil-bott jew fil-vażett imsaħħna qabel il-konsum. Jekk ikun hemm istruzzjonijiet, il-preparazzjoni għandha timxi fuq l-istruzzjonijiet tat-tikketta. L-ikel ippreparat id-dar fuq bażi ta' ingredjenti friski (p.eż. soppa tal-ħaxix b'ħaxix frisk, Irish stew magħmul id-dar) mhumiex suġġetti għal dan il-programm ta' monitoraġġ.